ЎзА - Ўзбекистон телевидениесининг сухандонлари\n10.02.2018 09:00 Чоп этиш версияси\nЎзбекистон телевидениесининг сухандонлари\nСиз Иқбол Олимжонова ва Юнона Столярованинг юртимиз телевидениесида биринчи дикторлар бўлганини биласизми? Ёки “Маҳаллада дув-дув гап” фильмида Азиза ролини ижро этган Раъно Мадраҳимованинг биринчи дикторлар қаторида иш бошлаганини-чи? Ўктам Жобиров, Галина Мельникова, Насиба Иброҳимова, Насиба Қамбарова, Даврон Зуннунов каби дикторлар ҳақида кўпроқ маълумотга эга бўлмоқчимиз?\n“Сухандонлар” китобида айнан шу саволлар жавоби мужассам. Ўзбекистон Республикасида хизмат кўрсатган маданият ходими, олий тоифали сухандон Муслимбек Йўлдошев қаламига мансуб мазкур китоб яқинда “Ijod-press” нашриёти томонидан чоп этилди.\nАлишер Навоий номидаги Ўзбекистон Миллий кутубхонасида мазкур китоб тақдимоти ўтказилди.\nМуслимбек Йўлдошев қирқ йилдан буён телевидениеда диктор сифатида фаолият кўрсатади. У нафақат олий тоифали сухандон, балки иқтидорли ижодкор ҳамдир.\n– Телевидениедаги фаолиятим жуда самарали ва қизиқарли бўлган, – дейди Дилфуза Ғуломова. – Бу лаҳзалар мен учун жуда ширин хотираларга айланган. “Студентлик олтин даврим”, “Сенинг замондошинг”, “Ғазалхон ёшлигим”, “Қизлар давраси” каби кўрсатувларда бошловчилик қилганман. Тиббиёт соҳасига ўқишга кириб, илмий иш ёқладим, лекин барибир менинг ҳаётим телевидение билан боғланган экан. Кейин кўп йиллар “Сиҳат-саломатлик” кўрсатувида бошловчилик қилдим.\nТадбирда Ўзбекистон Республикасида хизмат кўрсатган артист Севара Назархон ва “Мерос” миллий қўшиклар ансамбли ижросидаги дилрабо куй-қўшиқлар барчага кўтаринки кайфият бағишлади.


Любинко Друлович талаби билан Суперлигада ўзгариш содир бўлди » Ўзбекистон янгиликлари – Zamin.uz\nЛюбинко Друлович талаби билан Суперлигада ўзгариш содир бўлди\nЎзбекистон олимпия терма жамоасига Любинко Друлович мураббий этиб тайинлангач, ПФЛ вакиллари мазкур мутахассис билан учрашиш таклифини билдирганди.\nУчрашув бугун — 25 январь куни бўлиб ўтди.\nПФЛ, шунингдек, Токио-2020 йўлида Ёшлар лигаси мусобақасига ҳам ўзгартириш киритаётганидан футбол жамоатчилигинг хабари бор. Эндиликда бу лига U21 чемпионати сифатида ўзгартирилган. Мазкур чемпионатда ёши катта бўлган 2 нафар ва 23 ёшгача бўлган 1 нафар футболчи тўп суриши мумкин. Қолган футболчилар 21 ёш ва ундан кичик бўлиши шарт.\nДрулович билан учрашув фақат бир масалага ўз таъсирини ўтказиши мумкин. Унга кўра, U21 лигаси ҳам Суперлига каби 33 турдан иборат бўлиши белгилаб қўйилганди. Фақатгина 22-турдан кейин U21 ҳам, Суперлига клублари ҳам ўзининг натижасидан келиб чиқиб, алоҳида ўйинларда иштирок этиши белгилаб қўйилганди. Юқоридаги минимум 45 дақиқа масаласи амалга тадбиқ этилса, 22-турдан кейинги ҳолат Суперлига клубларига мураккаблик келтириб чиқаради. Бу масала ПФЛ томонидан алоҳида ўрганиб чиқилади.\nЯнгиликлар » Спорт » Любинко Друлович талаби билан Суперлигада ўзгариш содир бўлди\n14:17 Ўзбекистон олимпия терма жамоасини бошқарадиган хорижлик мураббий деярли аниқ бўлди\n18:18 Ўзбекистон ОТЖни бошқаришга асосий номзод мураббий Тошкентга келди\n22:07 Ўзбекистон ОТЖ бош мураббийлиги учун 4 нафар номзод даъвогарлик қилмоқда (фото)


Ҳиндистон ҳарбий-ҳаво кучлари Покистон ҳудудига бомба ташлади | Najot.org\n27.02.2019 Нажот 0 коментариев Покистон,ҳаво ҳужуми,Ҳиндистон\n26 февраль эрталаб Ҳиндистон ҳарбий-ҳаво кучлари Кашмирнинг Покистон қисмидаги “Жайш-а-Муҳаммад” гуруҳининг йирик машғулот лагерига зарбалар берди. Ҳаво ҳужуми оқибатида кўплаб жангарилар, уларга тегишли транспорт, қурол ва ўқ-дори йўқ қилинган. Ҳиндистон ташқи ишлар вазири биринчи ўринбосари Вижай Гокхале бу зарба зарур бўлгани, чунки гуруҳ Ҳиндистоннинг турли ҳудудларига худкушлар иштирокида ҳужумлар тайёрлаётганини айтган. Бундан ташқари, Покистон ўз ҳудудида “террорчилар” инфратузилмасини йўқ қилишга қаратилган ҳеч қандай амалий чоралар кўрмаган.\nANI ахборот агентлигининг маълум қилишича, ҳаво ҳужуми маҳаллий вақт билан соат 03.30да 12 та “Мираж 2000” қирувчи самолёти иштирокида амалга оширилган. Самолётлар машғулот лагерига ҳар бири бир тонна келадиган бир нечта бомба ташлаган.\nПокистоннинг фикрича, Ҳиндистон томонидан Кашмирнинг Покистонга қарашли ҳудудига берилган ҳаво зарбаси минтақавий барқарорликка таҳдид қилувчи тажовуз акти бўлиб, Исломобод бунга мос жавоб беради. Бу ҳақда Покистон ташқи ишлар вазирлиги баёнотида айтилган.\n“Покистон ташқи ишлар вазирлигининг котиби Ҳиндистоннинг Исломободдаги ишончли вакилини чақиртириб, унга қатъий тарзда Ҳиндистон томонидан тажовуз минтақадаги тинчлик ва барқарорликка рахна солиши ва Исломобод бунга ўзига қулай вақтда мос жавоб беришини айтган”, дейилган Покистон ташқи ишлар вазирлиги баёнотида.\nҲиндистон ва Покистон ўртасидаги муносабатлар 14 февралда худкуш Ҳиндистоннинг Жамму ва Кашмир штатида полиция колоннаси олдида ўзини портлатгандан кейин кескинлашди. Ҳужум учун жавобгарликни “Жайш-а-Муҳаммад” гуруҳи ўз зиммасига олган. Нью-Деҳли маълумотларига кўра, гуруҳ Покистон ҳудудида жойлашган. “Теракт” оқибатида 45 киши ҳалок бўлган. Шундан кейин Ҳиндистон Покистонни “террорчилик” тузилмаларини қўллаб-қувватлашда айблаган. Исломобод бу айбловларни “асоссиз” деб рад этган ва Нью-Деҳлига “терактни” биргаликда тергов қилишни таклиф қилган.\n← Майкл Пенс Венесуэла муваққат президенти Хуан Гуайдо билан учрашди\nРоссия вакили АҚШ ва Британияни Венесуэлани талон-торож қилишликда айблади →\nМайкл Пенс Венесуэла муваққат президенти Хуан Гуайдо билан учрашди Колумбияга...


Стоимость от от 18 000 000 сум (от 1 800 $)\nКўкрак липофиллинги - бу жарроҳлик операция бўлиб, унинг асосий мақсади касалликнинг ўзига хос ёғ тўқимасини муаммоли жойлардан кўчириб ўтказиш орқали кўкракни катталаштириш ҳисобланади. Донор сифатида тананинг муайян ҳудудларидан олинган ёғ тўқимаси ишлатилади. Кўпинча қорин бўшлиғида, белнинг ички қисмида, орқа юзасида, тиззадан ташқарида, юзида ва орқасида жойлашган.\nОперациянинг ўзи бир неча босқичдан иборат.\nБиринчи босқич - липосакция, донорлик материалини олиш.\nМутаҳассис донор танасининг энг қулай майдонини танлайди. Кейин тери устида кичик кесмалар (2- 5 мм кенгликда) бажарилади, улар ичига катетер қўйилади ва алоҳида идишда тўпланган махсус қурилма ёрдамида ёғ олинади. Бу босқич жуда зарарсиздир - катетер учи юмалоқ бўлиб, катта томирлар ва нервларни шикастламасликка ёрдам беради, ортиқча ёг тўқималари ҳавога чиқмасдан ажратилган бўлинмада тўпланади, бу эса кейинги кўкракни катталаштириш операциясининг муваффақиятини сезиларли даражада оширади .\nИккинчи босқич - донор ёг тўқимасини тозалаш.\nБу жуда муҳим босқич бўлиб, беморнинг умумий натижаси ва саломатлиги унга катта даражада боғлиқ. Олинган ёг тўқимасини анестезик дорилар ва ўлик ёғ ҳужайралари фаолияти давомида олинган қондан яхшилаб тозалаш керак. Бунинг учун олинган ёг центрифугага жойлаштирилади, натижада барча ифлосликлар пастга тушади ва керакли «тирик» ёғ ҳужайралари юқорига тўпланади. Улар кейинги босқич учун зарур бўлади.\nУчинчи босқич - ўз ёғи билан кўкракни катталаштириш (тўғридан-тўғри липосакция)\nТозаланган ёг ҳужайралари махсус шприцга туширилади ва кўкрак ёғ тўқималарига киритилади.\nсут безларининг кичик ҳажми;\nсут безлари ассиметрияси;\nмастектомия қилинган (кўкракни олиб ташланган);\nсиликон имплантларини қўллаш билан жарроҳликдан кейинги асоратлар ( капсулар контрактуралар , ассимметрия, имплантларнинг жойи ўзгариши).\nБу операция учун махсус тайёргарлик йўқ, кичик тестлар тўпламини топшириш ва жарроҳга мурожаат қилиш кифоя.\nбеморнинг ўта озғинлиги;\nюрак-қон томир тизими касалликлари, артериал гипертония;\nСут безларини липофиллинг муолажаси тартиби минимал инвазивдир ва одатда клиникада беморларнинг узоқ муддат қолишини талаб қилмайди. Муолажадан сўнг оғриқлар бўлиши мумкин, лекин улар анчагина аналгетиклар ёрдамида аҳамиятсиз ва самарали тарзда тўхтатилади.\nКўкракда кузатиладиган излар йўқ. Липосакцияни ўтказадиган жойларда тешикларнинг (3 мм) кичик излари қолади.\nОперациядан кейинги куннинг ўзидаёқ беморлар одатдагидек ижтимоий фаолиятига қайтишлари мумкин, ишни давом эттиришлари мумкин. Аммо, бу амалиётдан кейин бир ҳафта ичида, даволаш қилинган аъзолар учун жисмоний фаолиятини чеклаш керак:\nУзоқ юриш ва спортни чеклаш керак. Аста-секин, иккинчи ҳафтадан бошлаб, сиз жисмоний фаолликни кенгайтиришингиз мумкин, сиз липофилланганингиздан кейин 3 -4 ҳафта ўтгач, аввалги режимдаги спортга қайтишингиз мумкин.\nОддий жисмоний шаклни тиклаш бир оз кўпроқ вақт талаб қилади. Бу эса инекция жойида шиш пайдо бўлишига боғлиқ. Камдан кам ҳолларда қизилўнгач (кўкракнинг пастки қаватида тез-тез учрайди). Бундай ҳолатда, гиперемия йўқолгунча, одатда 30 кунгача қуёшга таъсир қилишни чеклашингиз керак.\n3 -6 ой мобайнида операция натижалари ўзгарувчан бўлиши мумкин, бунинг сабаби шишнинг мавжудлиги ва киритилган тўқималарнинг бир қисми танадан фойдаланганлиги билан боғлиқ. Бу даврдан сўнг кўкрак ҳажми барқарор бўлиб боради. Керакли натижаларни сақлаб туришнинг муҳим бир вазифаси вазнни назорат қилишдир. Операциядан кейинги бемор танасини бир хил оғирлигини сақлаб қолиш муҳимдир. Оғирликни йўқотиш кўкракка киритилган ёг тўқималарининг миқдорига таъсир қилади.


Демократия юксак билим ва маънавий тарбияни талаб этади - Халқ сўзи\n20:54 23 Июль 2021 Жамият\nЧунончи, ўтган қисқа вақт ичида барча соҳа ва тармоқларда кенг кўламли изчил ислоҳотлар амалга оширилди. Юртимизда яшаётган ҳар бир фуқаронинг Бош қомусимизда белгилаб қўйилган ҳуқуқлари, эркинликлари ва қонуний манфаатларини тўла таъминлашга, мамлакатни демократик янгилаш ва модернизациялашга алоҳида эътибор қаратилди.\nАҳоли фаровонлигини юксалтириш, ишлаб чиқариш ва иқтисодиётнинг етакчи тармоқларини ривожлантириш мақсадида валюта бозори либераллаштирилиб, мамлакатимиз ҳамда хорижлик ишбилармонлар учун қулай инвестиция муҳити яратилди. Банк-кредит соҳаси тубдан ислоҳ қилинди. Айниқса, ишсизлик, камбағаллик сингари ижтимоий муаммоларга барҳам беришга қаратилган устувор дастурлар ҳаётга татбиқ этилди.\nТашқи сиёсий стратегияда муҳим қадамлар ташланди. Авваламбор, миллий манфаатларимизга тўла мос келадиган, яқин ва узоқ хорижий мамлакатлар билан кўп қиррали ҳамкорликни ривожлантиришга қаратилган прагматик, очиқ ва конструктив ташқи сиёсат йўлга қўйилди.\nМамлакатимизнинг жаҳон ҳамжамиятидаги нуфузини янада юксалтириш йўлидаги яна бир муҳим қадам, бу – мажбурий ва болалар меҳнатидан тўла воз кечилгани бўлди. Коррупция ва хуфиёна иқтисодиётга қарши курашиш давлат сиёсати даражасига кўтарилганини алоҳида таъкидлаш жоиз.\nПрезидентимиз ташаббуси билан давлат ҳокимияти тизимида халқ қабулхоналари, Президентнинг виртуал қабулхонаси жорий этилди. Халқ фикри мамлакат ички ва ташқи сиёсатининг ҳал қилувчи омилига айланиб, «халқ давлат идораларига эмас, давлат идоралари халққа хизмат қилиши керак» деган тамойил ислоҳотларнинг бош мақсадига айланди. Ҳар бир фуқаронинг мустақил фикрлаши, сўз эркинлиги ҳуқуқига эга бўлиши жамиятимизда демократик қадриятларнинг амалда намоён бўлишида муҳим пойдевор бўлмоқда.\nАммо шуни ҳам очиқ айтиш керакки, янги Ўзбекистонда демократик ислоҳотлардан, яратилаётган ижтимоий-сиёсий имкониятлардан ўзининг тор манфаатлари йўлида фойдаланаётганлар ҳам, афсуски, йўқ эмас. Айрим шахслар оғизда ўзларини «демократ», «инсон ҳуқуқлари ҳимоячиси» қилиб кўрсатиб, амалда унга зид хатти-ҳаракатларни содир этмоқда.\nМасалан, ижтимоий тармоқларда раҳбарларни обрўсизлантириш, ҳақоратлаш, уларга туҳмат қилиш, ахлоқ-одоб қоидаларидан четга чиқиш ҳолатлари кузатилмоқда. Ваҳоланки, Ўзбекистон Республикаси Конституциясининг 1-моддасида «Ўзбекистон – суверен демократик республика», деган қоида мустаҳкамлаб қўйилган. Шу сабабли, бугунги кунда «демократия» сўзининг мазмунини одамларга, айниқса, ёшларга кенг тушунтириш, жиноятчиликни юзага келтирувчи шарт-шароитларга қарши курашиш долзарб вазифа бўлиб турибди.\n«Демократия» сўзининг луғавий маъноси – «халқ ҳокимияти»дир. Унинг мазмунини халқ томонидан шакллантириладиган, бошқариладиган ва назорат қилинадиган сиёсий тизим ташкил этади. Демократик тизимда халқ қонунлар орқали давлат ҳокимиятини бошқаришда бевосита ёки билвосита иштирок этади. Бироқ давлат бошқарувини ваколатли, яъни халқ сайлаб қўйган субъектлар – Президент, Парламент ва маҳаллий Кенгашлар амалга оширади.\nДемократия мураккаб, серқирра жараён бўлиб, у бир томондан, эркин фикрлаш ва танлаш ҳуқуқини беради, бошқа томондан эса, қонунларга сўзсиз итоат қилиш масъулиятини ҳам юклайди. Француз мутафаккири, демократия назариётчиси, «Қонунлар руҳи ҳақида» асари муаллифи Ш.Монтескьё жамиятни қонунлар бошқариши, шахслар қонунларга итоаткор бўлиши зарурлигини таъкидлаган. Чунки демократик бошқарув шароитида одамлар қонунларга итоат қилмаса, ҳар қадамда уни четлаб ўтишга ҳаракат қилса, демократия охлократия (оломон ҳокимияти)га айланиб кетади. Алалоқибат жамият инқирозга юз тутиб, давлатчилик таназзулга юз тутади. Бунга тарихда мисоллар кўп.\nБуюк Рим империясида бошбошдоқлик бошланиб, сиёсий билим ва тажрибаси йўқ, популистлар императорликка даъво қилмаганида, салтанат (давлат) варварлар (билимсиз, маданиятсиз, касб-корсиз оломон) томонидан босиб олинмаган бўлар эди. Демак, бошбошдоқлик демократияни вайронкор кучга айлантиради. АҚШ Мустақиллик декларациясининг муаллифи Бенжамин Франклин: «Эркинлик олови нафақат яратувчи, балки вайронкор куч ҳамдир», дея бежиз айтмаган. Шу ўринда, Демокритнинг «демократияни билимсизлик ва тарбиясизлик емиради», деган фикрини ҳам эслаб ўтиш жоиз.\nДемократия сиёсий билим ва тажрибани талаб этади. Ҳар бир инсон ўзини ўзи бошқариш, назорат қилиш, баҳолаш учун етарли сиёсий билим ва тажрибага эга бўлмаса, демократик тизим камчилик ва нуқсонлардан холи бўлмайди, аксинча, обрўсизланиб боради. Чунки демократия якка шахсга бўйсунадиган тизим эмас, балки кўпчиликнинг хоҳиш-иродаси билан амалга ошадиган давлат бошқарувидир. Демократик бошқарувда ҳар бир инсон нуқсон ва камчиликларни ташқаридан эмас, аввало, ўзидан излаши лозим.\nНемис инсон ҳуқуқлари назариётчиси И.Кантнинг фикрича, душман қидириш, камчиликларни рўкач қилиб, халқ орасида меҳнатсиз обрў топишга интилиш иккиюзламачиликдир. Иккиюзламачилик – демократияга зид ҳодиса.\nБугун янги Ўзбекистонда бунёдкорлик ва яратувчанлик, давлат ва жамиятга наф келтириш, мамлакатни ҳар томонлама ривожлантираётган инсонлар фаолиятидан камчилик қидираётган, кимнидир айбдор қилиб, обрўсизлантираётган, ўзини демократиянинг «байроқдор»и сифатида кўрсатаётган шахсларга шунчаки кўз юмиб бўлмайди. Шундай экан, ахлоқ-одоб доирасидан чиқиб, мансабдор шахсларнинг обрўсини туширишга қаратилган ҳаракатларга нисбатан ҳуқуқий чора-тадбирлар белгиланиши шарт.\nБугун сиёсий билим ва тажрибага эга бўлмай туриб, ижтимоий тармоқлар орқали ўзини раҳбарликка даъвогар сифатида танитаётганлар ҳам учрамоқда. Ўзбекистон қонунчилигида Президентликка номзод сайлов кампанияси бошлангунига қадар Адлия вазирлиги томонидан камида тўрт ой олдин рўйхатга олиниб, сиёсий партиялар томонидан кўрсатилиши белгилаб қўйилгани, Ўзбекистон халқи номидан гапириш ҳуқуқига фақат Президент ва Олий Мажлис эга эканини инобатга олсак, мазкур шахслар қонунга зид ҳаракатлар содир этаётганини англаши зарур.\nСиёсат бобида етарли билим ва тажрибага эга бўлмай туриб, ўзини сиёсатчи қилиб кўрсатувчиларни популист, демагог, деб аташади. Чунки сиёсат бу — юксак илм ва сиёсий тажриба уйғунлашуви. Сиёсий фаолиятда билим ва тажрибанинг етишмаслиги халққа зиён, давлатчиликка путур етказади.\nДунё давлатчилиги тарихидан маълумки, сиёсий билим ва тажрибага эга бўлмаган шахсларнинг давлат тепасига келиши жамият тараққиётига салбий таъсир кўрсатади. Масалан, Россияда Иван Грознийнинг ўғли Фёдор, Францияда – Людовиг XVI, Англияда – «қонли Мария» жамиятни инқирозга олиб келган. Бу каби мисолларни бошқа давлатлар тарихида ҳам кузатиш мумкин.\nДавлат раҳбарлигига даъвогар шахс халқаро миқёсида тафаккур юритадиган, бой сиёсий тажрибага эга, амалий ишлари билан халқ ишончини қозонган бўлиши лозим. Ўтмишда ҳам, бугун ҳам сиёсатдаги популист, демагогларга шуҳратпарастлик касали хос бўлган. Минг афсуски, айрим бошбошдоқлик, бошқариладиган хаос ҳукм сураётган мамлакатларда популистлар ўзларининг ғаразли мақсадларини илгари сурмоқда. «Осилсанг баланд дорга осил», «ётиб қолгунча отиб қол» каби ўзбек мақолларини популистларга нисбатан ишлатиш мумкин.\nТаъкидлаш жоизки, жамият, расмий сиёсат «эксперимент» ўтказиладиган соҳа эмас. Халқаро ҳуқуқда жамият устида ўтказилган ҳар қандай эксперимент жиноят сифатида талқин этилади.\nПопулист жавобгарлик ва масъулиятдан қочади. Унинг наздида, ҳамма нарсани гапириш ва қилиш мумкин, аммо улар ҳеч нарсанинг оқибати учун жавоб бермаслиги керак. Ваҳоланки, сиёсат масъулият демакдир. Масъулиятсиз одамдан эса ҳеч қачон яхшилик чиқмайди.\nПопулист, биринчидан, ижтимоий фикрни давлат ҳокимиятига қарши шакллантириши билан хавфлидир. Иккинчидан, «ташқи кучлар» популистлардан ўз мақсадлари йўлида фойдаланиш имкониятига эга бўлади. Энг хатарлиси ҳам, популистларнинг ўзлари англаб ёки англамаган ҳолда ташқи кучлар қўғирчоғига айланиб қолишидир. Чунки, сиёсат оламида популистлар ҳамиша «ташқи кучлар» манфаатларининг тарғиботчиси бўлади.\nГлобаллашув жараёнлари жадал кечаётган ҳозирги даврда одамларнинг ижтимоий тармоқлардаги фаоллашуви кузатилмоқда. Фуқароларнинг давлат ва жамият ҳаётига доир масалалар ечими юзасидан ўз фикр-мулоҳазаларини эркин баён этиши оддий ҳолга айланди. Албатта, бундай ижобий тамойилни қўллаб-қувватлаш зарур. Бироқ, афсуски, «гуруч курмаксиз бўлмайди», деганларидек, инновацион ахборот технологияларидан, хусусан, ижтимоий тармоқлардан фойдаланишда одоб-ахлоқ қоидаларига зид ибораларни қўллаётган, сўз масъулиятини ҳис қилмайдиган, «ҳамма нарсани давлат муҳайё қилиб бериши шарт», деган боқиманда дунёқараш асосида фикрлаётганлар ҳам оз эмас.\nЎйлантирадиган жиҳати, улар Ўзбекистон эришаётган ютуқларни бир ёқлама баҳолаб, тарихий тараққиёт йўлимиздаги кенг кўламли ислоҳотларни ўзларининг тор манфаати ва дунёқараши билан ўлчамоқда. Жамиятдаги баъзи камчиликларни «пашшадан фил ясаш» қабилида ижтимоий тармоқлар орқали кўз-кўз қилиб, мамлакатимизнинг халқаро майдондаги обрўйига путур етказишга ҳаракат қилмоқда.\nЎзини «мухолифатчи» деб ҳисоблайдиган кучлар айнан ана шу қатлам орқали халқ норозилигини келтириб чиқаришга қаратилган ҳаракатлар содир этмоқда. Бундай вазиятда фуқароларнинг «сиёсий тарбияси» масаласи долзарб аҳамият касб этади. Инглиз файласуфи, демократик тафаккур соҳиби Жон Локк: «Тарбия инсон тафаккурини шунчалик бойитиши керакки, одамлар сиёсий ҳаёт ва амалий фаолиятга қодир бўлсинлар», дея бежиз таъкидламаган.\nДарҳақиқат, сиёсий тарбия орқали фуқароларга ўзини ўзи бошқариш, баҳолаш, назорат қилиш, масъулиятли бўлиш, қонун, ахлоқ доирасида ҳамда учинчи шахс ҳуқуқларига зиён етказмасдан яшаш қоидалари ўргатилади. Сиёсат – жамиятни бўлишга эмас, балки бирлаштиришга хизмат қиладиган қадрият.\nШу ўринда таъкидлаш жоизки, айрим мамлакатларда амалга оширилган «рангли инқилоб»лар фуқароларнинг сиёсий тарбиясига етарли эътибор берилмаганлиги натижасидир. Сиёсий тарбия орқали фуқаролар сиёсат текис, зиддият ва камчиликларсиз кечадиган ҳодиса эмаслигини, балки мавжуд қийинчилик ва муаммоларни тинч йўл билан ҳал қилиш санъати эканини англайди.\nБугун тараққиёт йўлида дадил одимлаётган янги Ўзбекистон учун унинг ривожига тўсиқ бўладиган, ўзи ишламай, ишлаётганларга халал берадиган, «қанча ёмон бўлса, шунча яхши» қабилида фикр юритадиган, кузатувчи ва томошабин позициясида турадиган одамлар эмас, аксинча, юртга дахлдорлик билан яшайдиган, мамлакатни ривожлантиришга ҳисса қўшадиган, халқ ва давлат учун ҳалол, виждонан ва сидқидилдан хизмат қиладиган, бир сўз билан айтганда, ватанпарвар, фидойи, ташаббускор шахслар керак.\nШундай экан, ижтимоий тармоқларда вақтни бемақсад ишлар, фисқу фасод гаплар билан зое кетказмай, Ўзбекистонни янада тараққий топтириш, унинг ёруғ истиқболи учун бир тану бир жон бўлиб бирлашиш, фақат ва фақат бунёдкорликка интилиш мамлакатимизда яшаётган ҳар бир фуқаронинг эзгу амалига айланмоғи зарур. Чунки юксак тараққий топаётган замон биздан янгича фикрлаш, ишлаш, муаммоларни ҳамжиҳатликда ечиш, интеллектуал ривожланишни талаб қилмоқда.\nЎзбекистон Республикаси Ички ишлар вазирлиги


Қирғизистон: 'Қумтор' бўйича норозиликлар тўқнашувларга айланди - BBC O'zbek\nҚирғизистоннинг Иссиқкўл туманида олтин ширкати атрофидаги можародаги тўқнашувлардан кейин ҳукумат фавқулодда ҳолат эълон қилган.\nКанаданинг Centerra Gold ширкати назоратидаги "Қумтор" кони Қирғизистон бюджетига энг кўп даромад келтираётган ширкат, бироқ норози намойишчилар Қирғизистон учун янада кўп ҳиссалар берилишини талаб қилмоқдалар.\nКеча юзлаб намойишчилар электр станцияни босиб олиб, "Қумторнинг" электр таъминотини узиб қўйганди.\nБугун ҳуқуқ-тартибот органлари маҳаллий ГЭСни назоратига олган, 2000 нафарча намойишчи билан полиция ўртасида тўқнашув келиб чиққан.\nТўқнашувлар намойишчиларни тарқатиш учун юзлаб полиция кучлари сафарбар этилиши ортидан келиб чиққан.\nХабарларда айтилишича, намойишчиларни ўраб олган полиция кўздан ёш оқизувчи газ қўллаган, норозилик иштирокчилари эса, полицияга қарата тош отишган.\n"Қумтор Голд" фаолият бошлаганидан бери 1 миллиард доллардан ортиқ солиқ тўлагани ва ижтимоий лойиҳалар учун миллионлаб долларлар сарфлаётганини айтади.\nҲукумат ва "Қумтор Голд" агар вазият ўнгланмаса, ишлаб чиқариш ҳажмига таъсир қилиши мумкинлигидан огоҳлантирган.\nЎз баёнотида ҳукумат даромаддан каттароқ ҳисса олиш йўлида ишлашга ҳам ваъда берган.\nВоқеа жойидаги Би-би-си Қирғиз хизмати мухбирининг хабар қилишича, 1000 га яқин киши Бишкекка борувчи асосий йўлни тўсиб қўйган, улар Президент ва Бош вазирни кўришни талаб қилишмоқда. Унга кўра, полиция билан кечган тўқнашувларда ҳар икки томондан ҳам яраланганлар бор.\nЭлектр таъминотини шикаст етказганлар, ҳукумат бинолари ва тижорий корхоналарни ишғол қилганларга қарши жиноий иш очилган.\nНорозилик чиқиши иштирокчилари олтин конида таъминотни узиб қўйиш мақсадида электр станциясини назорат остига олишган.\nБош вазир ўринбосари Шамил Атаханов фавқулодда ҳолат ва комендантлик соати жорий этилгани ҳақидаги хабарни тасдиқлаган.\nУ:"Агар одамлар тинчланса, бу тартиб бекор қилинади", деб айтган.\nЛекин, Би-би-си мухбирига кўра, митинг қатнашчилари Президент ёки Бош вазирнинг келишини талаб қилиб, Тамға қишлоғига йўл олганлар.\n"Айтиш мумкинки, улар фавқулодда ҳолат тартибини бекор қилаяптилар. Лекин, унинг соати кечки 9дан кейин бошланиши хабар қилинган", дейди мухбиримиз Назгул Қўнғурбаева.\nImage caption Би-би-си Қирғиз хизмати мухбирининг хабар қилишича, одамлар Бишкекка борувчи асосий йўлни тўсиб қўйишган\nҚирғиз ҳукумати Иссиқкўл жанубидаги ғалаёнларга қатъий жавоб беришини изҳор этмоқда.\nБугун жума тонгидан қайта бошланган намойишга қарата елим ўқлар ва кўздан ёш сиздирувчи газ қўллангани бундан нишон беради.\nЭлектр таъминотини узиб қўйган, ҳукумат бинолари ва тижоратларга дахл қилган шахсларга нисбатан аллақачон жиниой иш қўзғатилмоқда.\nҚирғизистон Бош вазири Канаданинг олтин қазиб чиқарувчи ширкати билан мавжуд шартнома бекор қилинмаслигини айтган.\nУнга кўра, бекор қилинса ҳам Қирғизистоннинг ўзига зарар бўлади.\nАйни дамда Президент Атамбоев намойишларни ташкил этган одамларни жазолаши ҳақида ҳам билдирди.\n"Бугун Қирғизистон қонунни бузган одам ёдидан чиқармасин - давлат бор кучини ишга солиб, уни жазолайди. Бугун бўлмаса эртага, эртага бўлмаса бир ойдан, ёки бир йилдан кейин барибир жазолаймиз. Мамлакатни беқарорлаштириш ва гўрга тиқиш ҳаракатларига йўл қўйиб бўлмайди", - деб айтган Қирғизистон Президенти.\nПрезидентнинг ушбу муносабати эҳтиросларни қанчалик босиши маълум эмас.\nНорози оломон Канада Centerra Gold ширкатига қарашли олтин конини давлат тасарруфига ўтказишни талаб қилмоқдалар.\nCenterra Gold фаолият давомида бир миллиард доллардан кўпроқ солиқ тўлаганини айтади. Centerra Gold Қирғизистонда энг кўп солиқ тўлаётган ширкатдир.\n"Қумтор" ҳар вақт сиёсий восита бўлиб келган. Биз Қирғизистондаги энг йирик ширкат ва энг катта солиқ тўловчимиз. Шу боис, биз осонгина нишонга тушамиз. Муайян шахслар ва гуруҳлар бизни футбол қилишади. Биз тўлаётган солиқ маҳаллий Иссиқкўл минтақасини ривожлантиришга сарфланади. Бу йил мазкур жамғармага биз 28 миллион долларга яқин маблағ қўшганмиз", - дейди Centerra Gold ширкатидан Жон Пъерсон.\nАммо, Қирғизистон шароитида ҳар қандай норозилик осонгина намойишга, ҳар қандай намойиш эса, дабдурустдан зўравонликка айланиб кетиши кўп бора синалган.\nБундай ҳолатда, нафақат ҳукумат, балки тижоратлар ҳам катта хавотир ичида қолиши аниқ.\nЧунки, Қирғизистон четга сотадиган маҳсулотнинг ярмини "Қумтор" олтини ташкил этади.\nЛекин, Centerra Gold билан мавжуд келишувни ўрганган адвлат ҳайъати Канада ширкати жуда ҳам кам солиқ тўлаётгани борасида хулосага келганди.\nБошқа томондан, Centerra Gold билан кечаётган воқеалар шундоқ ҳам беқарорлик ва зўравонликларга тез-тез саҳна бўлиб турадиган Қирғизистонга бошқа хорижий сармоядорлар келишини тўхтатиши мумкин.\nҚирғизистон давлат хабар агентлигига кўра, бир гуруҳ норози одамлар жануби-ғарбий Жалолобод шаҳридаги маҳалолий ҳукумат бинолари назоратини қўлга олишган.\nАгентликка кўра, мазкур иш мамлакат шимоли-шарқида кечаётган норозиликларни дастаклаш мақсадида уюштирилган чиқишлар чоғи амалга оширилган.\nҚирғизистон: 'Қумтор' можаросидан ким қандай фойдаланаяпти?


Расман! Карим Бензема 5 йилга озодликдан маҳрум қилиниши мумкин! – AllSportuz.com\nРасман! Карим Бензема 5 йилга озодликдан маҳрум қилиниши мумкин!\n“Реал” ҳужумчиси Карим Бензема панжара ортида ўтириши мумкин.\nКарим Франция Миллий терма жамоаси ярим ҳимоячиси Матё Валбуэнанинг интим видеоларини тасвирга олишда ва уни интернетда тарқатишда, шонтаж эвазига пул талаб қилишда айбланиоқда. Суд жараёни жорий йилнинг октябрь ойида бўлиб ўтади. Хориж ОАВ вакилларининг маълум қилишича, Бенземанинг айби исботланса, унда у беш йилгача озодликдан маҳрум қилиниши ва 75 минг евро жаримага тортилиши мумкин.\nБенземанинг бу ишидан кейин ҳужумчи ҳеч қачон миллий жамоага чақирилмаган!\nБензема тўрт карра Франция чемпиони, уч карра Испания чемпиони ва тўрт карра Чемпионлар Лигаси ғолиби. У уч марта Францияда “Йилнинг энг яхши футболчиси” деб топилган. Жорий мавсумда форвард 32та ўйин ўтказиб, унда 23та гол урди ва олтита голли пас берди.\nAllsportuz.com спорт хабарлари интернет нашри таҳлиллар натижасида қуйидагиларни ҳам аниқлаштиришга муваффақ бўлди.\nБиринчидан, воқеа содир бўлганидан сўнг аввалига Бензема бўлаётган воқеаларни жиддий қабул қилмаган. Полиция билан биринчи учрашувда у “ақлли” ни ёқиб, қуйидагиларни айтади: “Мени ҳибсга оласизми?! Ҳаҳа, кулгили! Мен миллионерман ва таниқли футболчиман, сиз ҳеч нарса қила олмайсиз. Мени ёлғиз қолдиринг. ”\nУ барча айбловларни “тўлиқ бемаънилик” деб атаган.\nИккинчидан, Карим кир кеча қамоқда ўтиргандан сўнг, ўзини тутишини ҳам, позициясини ҳам кескин ўзгартирди. Ўша пайтда Версалда ўтказилган суд жараёнида у адашган ва хавотирли кўринишга эга эди. Дастлаб Карим “Бу ланаъти видео ҳақида ҳеч нарса билмайди” деб ишонтирган бўлса, бироз ўтиб у ҳаммасини тан олади. У болаликдаги дўстини жуда ноқулай аҳволга солиб қўйганидан афсусдалигини айтган ва кечирим сўраган.\nУчинчидан, Франция полицияси ўта қаттиқўл. Ҳатто, юлдузларга ҳам! Шунинг учун Бензема терговга ёрдам беришни бошлайди. Карим уни мутлақо ҳақиқий қамоқ жазоси кутаётганини тушунади. Бу жазо – беш йилгача озодликдан маҳрум қилиш! Буни ҳеч қандай юлдузлик ва пул ўзгартира олмайди.\nТўртинчидан, хабарларда айтилишича, Матюнидан интим видеосини чиқармаслик учун ундан 150 минг еврони сўрашган.\nБешинчидан, Матё Валбуэна қандай айб иш қилган ўзи? “Жабрланувчи” ёш қиз дугонаси билан жинсий алоқа қилган ва уни Карим сураътга олган.\nОлтинчидан, Валбуэнанинг бўлган воқеалардан жуда хавотирда. Миш-мишларга кўра, у буларнинг барчасини жамоатчилик билиб олишини қатъиян истамаган.\nPrevious Ўрунов “Уфа”нинг февраль-март ойларидаги энг яхши ўйинчиси деб топилди\nNext Уругвайлик футболчи 44 ёшгача 31та клуб билан шартнома имзолашга улгурган


Россиянинг Шереметьево аэропортида самолёт бортидаги иккита телевизорни синдирган авиабезори қўлга олинди\n16:48 / 16.09.2015\nРоссиянинг Шереметьево аэропортида транспорт полицияси Шанхай-Москва рейсида парвоз вақтида самолёт бортида тўполон кўтарган йўловчини қўлга олди. Бу ҳақда Россия Федерацияси ИИВ транспорт бошқармаси ТАСС нашрига маълум қилган.\nАгентлик суҳбатдошининг сўзларига кўра, ҳодиса 15 сентябрь куни содир бўлган. Экипаж командирига бортда безори йўловчи тўполон кўтариб, бошқа йўловчиларни ҳақорат қилаётгани ва икки телевизорни синдиргани тўғрисида хабар қилинган.\n“Москва вақти билан 16:45 (Тошкент вақти билан 17:45)да қўнган самолёт йўловчиси қўлга олинди. Маълум бўлишича, безори Шанхайдан Москвага парвоз қилган Молдавия фуқароси бўлиб чиқди. Эркак киши полиция бўлимига олиб келинган ва ҳибсга олинган. Бугун у жавобгарликка тортилиш учун судга олиб кетишган”, – деди агентлик суҳбатдоши.\nАвиакомпания маълумотларига кўра, фақатгина синдирилган телевизорлардан кўрилган моддий зарар миқдори 700 минг рубль (тахминан 10 минг доллар)дан ортади.


Лиам О’Флаэрти. Снайпер (ҳикоя) | www.ziyouz.uz\nБош саҳифа Жаҳон насри онлайн антологиясиЛиам О’Флаэрти (1896-1984; Ирландия)Лиам О’Флаэрти. Снайпер (ҳикоя)\nЛиам О’Флаэрти. Снайпер (ҳикоя)\nУзун июнь туни ниҳояланиб, тонги шафақ кўрина бошлади. Дублинда атроф ҳали қоронғу бўлса ҳам осмонни қоплаган қалин булутлар орасидаги ойнинг хира нурлари кўчаларни ёритиб турарди. Атрофни милтиқлардан отилаётган ўқ товушлари тутиб кетганди. Шаҳарнинг у бошидан бу бошигача эшитилаётган милтиқ ва пулемотларнинг товуши ҳаммаёқни бузарди. Республикачилар ва Эркин Давлат тарафдорлари фуқаролар урушини бошлашганди.\nО’ Коннелл кўприги яқинидаги бинонинг томида Республикачилар снайпери пойлаб ётарди. Олдида милтиғи ётарди. Елкасига дала дурбини осилганди. Унинг озғин юзи тарки дунё қилган талабанинг юзини эслатар, кўзлари билан атрофга совуқ назар ташларди. Бу теран ва ўйчан кўзлар ажалга тик боқадиган одамнинг кўзларига ўхшарди.\nСнайпер иштаха сендвич ерди. У эрталаб буён ҳеч нарса емаганди. Сендвичини еб бўлгач, чўнтагидан ароқ солинган идишни чиқариб ароқдан бир хўплам ичди. Кейин ароқ идишини яна чўнтагига солди. Бир оздан сўнг сигарета чеккиси келиб қолди. Бу хавфли эди. Қоронғуда гугурт чақса душманлар пайқаб қоларди. Аммо у таваккал қилди.\nСнайпер гугуртни ёқиши билан атроф бир зумга ёруғлашди. Шу пайт унинг олдидаги ҳимоя тўсиғига яшин тезлигида бир ўқ келиб тегди. У эмаклаб чап томонга ўтди-да эҳтиёткорлик билан ўрнидан турди. Учқун чақнаб бошининг тепасидан ўқ учиб ўтди. Снайпер тезлик билан бошини эгди. Учқун чақнаган томонга қаради. Ўқ қарама қарши томондаги бинонинг томидан отилаётган эди. Снайпер бир думалаб орқа томондаги мўрининг олдига борди ва секин унинг орқасига бекинди. Қарама қарши томондаги томда ҳеч нарса кўринмади. Душман ғойиб бўлди.\nБир неча дақиқа ўтиб кўприкдан бир зирҳли машина кесиб ўтди ва кўчага қараб юрди. Машина снайпер турган бинонинг қаршига келиб тўхтади. Бу душман машинаси эди. Снайпер уни отмоқчи бўлди лекин буни фойдасиз эканини англаб фикридан қайтди. Унинг ўқлари бари бир зирҳни тешиб ўтолмасди.\nКўчанинг бир бурчагидан бошига жулдур рўмол ўраган бир кампир чиқиб келди. У зирҳли машинадагилар билан бир нималарни гаплаша бошлади. Кампир снайпер ётган томга қўли билан ишора қилди.\nЗирли машинанинг эшиги очилди ва ундан бир эркак боши ва елкасини чиқариб снайпер томонга қаради. Снайпер милтиғини олиб ўқ узди. Эркакнинг боши машина эшигига қаттиқ урилди. Кампир кўчанинг ичкарисига қараб қочди. Снайпер яна ўқ узди. Кампир додлаганича ариқ ичига йиқилди. Бирдан қарама қарши томондаги томдан ўқ овози эшитилди ва снайпер сўкиниб милтиғини ташлаб юборди. Милтиқ тарақлаб томга тушди. Снайпер ўқ узган кимса бир оз аввал ғойиб бўлган душман эканини фахмлади. Милтиғини олмоқчи бўлиб эгилди аммо уни кўтара олмади. У билагидан ўқ еганди. – Яраландим – деб минғирлади.\nСнайпер тезда чўнтагидан пичоғини чиқариб енгини кесди. Ўқ суякка қадалиб қолган экан. Анжомлари орасидан тиббиёт халтачасини олди. Пичоқ билан ўқни олиб ташлади ва халтачадан йодни олиб жарохатига сурди. Бутун вужуди титраб дахшатли оғриқни ҳис қилди. Кейин жарохати устига пахта қўйиб бинт билан маҳкам боғлади. Ерга чўзилди ва оғриқни бироз бўлсада енгиш учун кўзларини юмди. Пастдаги кўчада жим житлик ҳукм сурарди. Зирҳли машина аллақачон халок бўлган аскарининг бошини осилтириб тезлик билан жўнаб қолганди. Кампир эса ҳануз ариқ ичида ётарди.\nСнайпер узоқ вақт қўлини муолажа қилди. У бу ердан тезроқ қочишни режалаштирди. Қарама қарши бинода уни душман снайпери пойлаб турибди. Душман снайперини қандай бўлмасин йўқ қилиши керак. Лекин қўли яралангани учун мерганлик милтиғидан фойдалана олмайди. Бу ишни фақат тўппонча билан амалга ошириши мумкин. Снайпер бир режа тузди.\nБош кийимини ечиб, милтиғининг учига кийдирди. Кейин бош кийими қарама қарши бино томонга кўринмагунича милтиғини секигина кўтарди. Бош кийимнинг марказига тезлик билан ўқ келиб тегди. Снайпер милтиғини пастга қараб эгди. Бош кийим пастга тушиб кетди. Бир оз ўтиб милтиғини ҳам томдан ташлаб юборди. Эмаклаб томнинг бошқа бурчагига борди.\nУнинг ҳийласи иш берди. Бош кийим ва милтиқнинг пастга тушиб кетганини кўрган душман снайпери рақибини ўлдирдим деб ўйлади. У энди хотиржамлик билан ҳимоя тўсиғининг олдида турарди. Республикачи снайпер тиржайиб тўппончасини унга ўқталди.Масофа таҳминан эллик метр эди. У ишонч билан нишонга олди. Қўллари хаяжондан қалтирарди. Лабларини махкам бир бирига босиб, бурни билан нафас олди-да душманга қараб ўқ узди.\nТўппончадан чиққан тутун тарқалгач снайпер қарама қарши томонга термилди ва ғолибона қичқирди. Ўқ душманга бориб текканди. Душман олдидаги ҳимоя тўсиғи атрофида гандиракларди. У ўзини тутиб қолмоқчи бўлди бироқ бари бир пастга қулади. Қўлидаги милтиғи пастдаги дўкон устунига урилиб йўлакка тарақлаб тушди. Милтиғининг ортидан ўзи ҳам томдан гурс этиб ерга тушди.\nСнайпер душманининг қулашини кузатиб турди. Уни ўлдиргани учун виждони қийналди. Пешанасидан совуқ тер қуйилди. Урушни, ўзини, ҳаммани лаьнатлади. Қўлидаги учидан тутун чиқиб турган тўппончасига қаради ва нафрат билан уни оёғини остига ташлаб юборди. Ерга урилган тўппончадан ўқ отилиб кетиб йигитнинг боши олдидан “шув” этиб ўтиб кетди. У чўчиб кетиб орқага тисарилди.Вужудини вахима босди. Чўнтагидан ароқ идишини чиқарди. Ароқни ичиб идишди бўшатди. Кейин томдан тушмоқчи ва ахборот бериш учун қўмондонини топмоқчи бўлди. Атрофда ҳамма ёқ жим-жит, кўчаларда энди хавф йўқ эди. Снайпер тўппончасини олиб чўнтагига солди. Пастдаги уйнинг тарновига тирмашиб томдан тушди.\nЙўлакка тушиб олгач кўчанинг нариги томонидаги қарама қарши бинонинг олдида юз тубан бўлиб ётган бояги душман снайперига қаради. Бу снайпер унинг кўзига жуда таниш кўринди. Эҳтимол бу кимса билан уруш бошланиб армия иккига бўлинмасидан аввал бир сафда хизмат қилгандир. Снайпер унга яқинроқ бориб қарамоқчи бўлди. У О’ Коннелл кўчасига қаради. Кўчанинг бошида қаттиқ отишма кетаётган бўлса-да бу ер тинч эди. Снайпер югириб кўчани кесиб ўтди. Ерга кўмилган пулемотлар уни ўққа тута бошлади. Йигит ўқларга чап бериб ўзини қарама қарши бино олдида ётган жасаднинг олдига ташлади. Пулемотлар отишдан тўхтади.\nСнайпер жасаднинг юзини ўзига қаратди. Унинг юзини кўриб дахшатдан қотиб қолди. Ўз қўли билан отиб ўлдирган бу душман снайпери унинг ўз акаси эди…\n“7X7” газетаси, 2015 йил, 26 ноябрь сони\nРукнларЛиам О’Флаэрти (1896-1984; Ирландия)\n← Аввалги Аввалги Марин Сореску (1936-1996)\nКейинги → Кейинги: Боку ва Тошкентда 20 январь фожиаси хотирланди


Бухорода “Газни қайта ишлаш заводи”да инвестицион лойиҳа амалга оширилмоқда (Фото) - Darakchi\nИҚТИСОДИЁТ 27.09.2020, 13:13\n“Ўзбекнефтгаз” АЖ Бошқаруви раиси Меҳриддин Абдуллаев бошчилигидаги “Ишчи гуруҳ” Бухоро вилоятидаги Газли нефть ва газ қазиб чиқариш бошқармасида бўлди.\nУглеводород қазиб чиқариш суръатини ошириш, лойиҳавий қудуқларни бурғилаш ва таъмирлаш ишларини сифатли ҳамда ўз вақтида якунлаш бўйича қилинаётган ишлар ҳолати ўрганилди.\nТаҳлилий руҳда ўтган йиғилишда инвестицион лойиҳалар доирасидаги газ сиқув компрессорининг ишга туширилиши билан боғлиқ ҳолат, Бошқарув раиси томонидан танқид қилинди. Шу сабабли, ишга тушириш ишлари жорий йилнинг 5 октябрига қадар якунланиши борасида топшириқлар берилди.\nШунингдек, Газни олтингугуртдан тозалаш курилмасининг 6-цех тармоғини 1 октябрга қадар ишга туширилиши лозимлиги белгилаб олинди.\nТашриф давомида Газдан пропан-бутан аралашмасини ажратиб олиш қурилмаси бўйича муаммоли масалалар жойида ўрганиб чиқилди ва зарур техник жиҳозларни сотиб олишни тезлаштириш ёки турдош ташкилотлардан олиб келиш вазифаси белгилаб берилди.\nБошқарув раиси бошчилигидаги “Ишчи гуруҳ” томонидан “Газли" газни қайта ишлаш заводи ҳудудида турдош ташкилотлар томонидан ҳашар йўли билан олиб борилаётган ободонлаштириш ишлари ҳар бир завод ва бошқармалар кесимида таҳлил қилинди. Ободонлаштириш ишларини сифатли ва қисқа муддатда якунлаш кераклиги борасида аниқ кўрсатмалар берилди.\nКонлар ва қудуқларда табиий газ қазиб чиқариш ишлари алоҳида ўрганилди. Жумладан, жорий йилнинг 4-чорагида бурғилаш ишларини жадаллаштириш, 9 ой давомида бажарилмай қолган ишларни йил охиригача якунлаш таъкидланди.\nЎзЛИТИ мутахассислари кондаги қазиб чиқарувчилар билан доимий равишда биргаликда иш олиб бориши, 2021 йилда бурғилаш қудуқларини аниқ белгилаб олиниши кераклиги айтилди.\n“Дояхотин” конида газ коллекторларини кенгайтириш, керакли МТР ва монтаж бригадалар билан таъминлаш ва ишларни бир ой муддатда 9830 п/м 426 мм ли қувур қурилишини якунлан лозимлиги белгиланди.\n“Ўртақум” ва “Шортак” конларидаги қидирув ва излов қудуқларидан газ оқими олинган қудуқлар ЎзЛИТИ билан келишилган ҳолда, 4-чоракда ишга тушириш таклифи Бошқарув раиси томонидан қабул қилинди.\nБошқарув раиси Газлидаги объектларда давом этаётган қурилиш-монтаж ишларини бирма-бир ўрганиб, ишни янада жадаллаштириш, куз-қиш мавсумида ишчилар учун қулай шароит яратиш кераклигини таъкидлади.


Биолектра Магнезиум форте – medu.uz – Дорилар ҳақида маълумотлар ўзбек тилида\nHome Йўриқномалар Биолектра Магнезиум форте\nBIOLECTRAÒ MAGNESIUM FORTE\nПрепаратнинг савдо номи: Биолектра Магнезиум форте\nТаъсир этувчи модда (ХПН): магний оксиди\n1 вишилловчи таблетка қуйидагиларни сақлайди:\nфаол модда: 403,0-435,2 мг магний оксиди (243 мг магнийга тўғри келади),\nёрдамчи моддалар: сувсиз лимон кислотаси, натрий гидрокарбонати, сувсиз натрий карбонат, калий гидрокарбонати, олма кислотаси, маннит, гуруч крахмали, лимонли «МН» Е143 ароматизатори, натрий цикламати, натрий хлориди, натрий сахарини, симетикон.\n1 вишилловчи таблетка 0,01 НБ тенг.\nТаърифи: думалоқ, оқ яссицилиндрик, шикастланишларсиз силлиқ юзали, бир томонида «Biolectra» босиб туширилган ёзуви бор таблеткалар.\nФармакотерапевтик гуруҳи: магний препаратлари.\nАТХ коди: А12С С10.\nМоддалар алмашинувидаги ўзининг марказий роли туфайли магний организм учун муҳим элемент ҳисобланади. Кўпчилик генерация қилиш ёки энергияни сарфлаш фаолиятлари (масалан, оксидланиш фосфорланиш ёки ионли насоси, мушакларни қисқариши каби) магнийга боғлиқ ва организмни магний билан таъминланишини бузилишида етарли бўлмаган даражада амалга оширилиши ёки издан чиқиши мумкин. Катта организмни магнийга бўлган эҳтиёжи тахминан 20-30 г ташкил қилади. Тахминан 50% суякларда, 45% хужайраларда ва фақат умумий сонидан 5% қон плазмасида аниқлаш мумкин. Магнийнинг хужайра ичидаги концентрацияси 10 дан 60 ммоль/л гача ўзгариб туради, қон плазмасида магнийни аҳамиятли нормал концентрацияси тахминан 0,7 дан 1,1 ммоль/л гача мавжуд. Қон плазмасида тахминан 2/3 магний ионлари суюлтирилган ҳолатда ва тахминан 1/3 протеинлар билан боғланади.\nМагний ичга қабул қилинганида магнийни организмда дастлабки миқдорига боғлиқ равишда сўрилади. Организмда магний танқислигида кўпроқ сўрилади, магний билан тўйинганида эса – камроқ сўрилади. Резорбция нисбати физиологик фаол моддалар учун характерли бўлган гемостатик бошқариладиган резорбция кинетикасига мувофиқ. Магнийни мувозанат концентрациясида ва жигар фаолиятини бузилиши бўлмаганида, магнийнинг дозаси юқори бўлишига қарамасдан, организмда магнийнинг норма чегарасидан ортиқча тўпланиши кузатилмайди.\nИчакда сўрилгандан кейин магнийни чиқарилиши асосан буйрак орқали юз беради. Ўзлаштирилмаган магний ахлат билан чиқарилади.\nОрганизмда магнийни танқислигини даволаш ва олдини олиш, мушак фаолияти томонидан бузилишлар сабаб бўлган ҳолларда (нейромушак бузилишлари, тиришишлар) сурункали жисмоний ва ақлий толиқишда, таъсирчанлик, миалгия, жадал жисмоний ва ақлий юкламаларда, ҳомиладорликда қўлланади. Узоқ вақт чекиш ва алкоголни суиистеъмол қилиш натижасида пайдо бўлган гипомагниемияда, сурги воситаларини узоқ қўллаганда, контрацептив воситаларни, айрим диуретикларни ёки мунтазам гипергликемияли ёки осмотик диурезли қандли диабети бўлган беморларда қўлланади.\nБиолектра Магнезиум фортенинг дозаси организмда магнийнинг танқислик даражасига боғлиқ. Ўртача суткалик дозаси 1-2 вишилловчи таблеткалар (243-486 мг магний ионлари = 10-20 ммоль) ни ташкил қилади. Биолектра Магнезиум форте учун доза бўйича қуйидаги тавсиялар мавжуд:\n6 ёшдан катта болаларга: 1 вишилловчи таблеткадан кунига 1-2 марта буюрилади.\nЎсмирларга ва катталарга: 1 вишилловчи таблеткадан кунига 1-2 марта.\nОғир магний танқислигида шифокор назорати остида Биолектра Магнезиум фортени юқорироқ дозалари буюрилиши мумкин.\n1 вишилловчи таблетка бир стакан сувда эритилади, тайёр бўлган эритмани ичиш керак.\nДаволаш давомийлиги организмда магний танқислиги асосидаги сабабларга боғлиқдир.\nМагнийни юқори дозаларда узоқ вақт қабул қилиш шифокор кузатуви остида амалга оширилиши керак.\nНожўя самаралар тез-тезлигини аниқлаш учун қуйидаги мезонлар инобатга олинади:\nТез-тез (≥1/100 – <1/10)\nТез-тез эмас (≥1/1 000 – <1/100)\nКам ҳолларда (≥1/10 000 – <1/1 000)\nЖуда кам ҳолларда (<1/10 000)\nНомаълум (мавжуд бўлган маълумотлар бўйича тез-тезлигини баҳолаб бўлмайди).\nЮқорироқ дозаларда хавфли бўлмаган ва дозани камайтиргандан кейин ўтиб кетадиган ич кетиши кузатилиши мумкин. Биолектра Магнезиум фортени юқори дозаларда узоқ қабул қилганда толиқиш ҳисси ривожланиши мумкин. Бундай ҳолларда шифокор клиник ва кимёвий тахлил усуллари ёрдамида магнийни кейинчалик қабул қилиш мақсадга мувофиқлиги ҳақида қарор қабул қилиши керак.\nПрепаратнинг таъсир этувчи моддаига ёки бошқа компонентларига юқори сезувчанлик.\nБуйрак фаолиятини бузилишларида ва брадикардияга олиб келувчи юрак қўзғалувчанлиги ўтказувчанлигини бузилишларида (юқори даражадаги AV–блокада), Биолектра Магнезиум форте препаратни қабул қилиш тавсия этилмайди. Шунингдек минерал ва электролит алмашинувига (гипермагнеземия, гиперкалиемия) нисбатан қўллаш мумкин бўлмаган холатлар мавжудлигини текшириш керак.\nБиолектра Магнезиум фортени оғир миостенияда, эксикозда ва кальций-магний-фосфатоамоний диатезида қўллаш мумкин эмас.\nТемир, натрий фториди ёки тетрациклинни бир вақтда қўлланганда темирни, натрий фторидни, тетрациклинни ва магнийни ўзлаштирилиши бузилиши мумкин.\nБундай холатларда Биолектра магнезиум форте препаратини ва темир, фторид натрий, тетрациклин препаратларини қабул қилиш орасида 3-4 соат интервалга риоя қилиш керак.\nАлюмин сақловчи препаратларни (масалан, антацид воситалар) бир вақтда қабул қилганда алюмин сўрилиши ошиши мумкин.\n1 вишилловчи таблетка 7,35 ммоль (169 мг) натрий сақлайди. Буни натрийни кам сақловчи парҳезга риоя қилувчи шахсларга инобатга олиш керак (натрийни кам сақловчи/ош тузи).\n1 вишилловчи таблетка 7,35 ммоль (169 мг) калий сақлайди. Буни жигар фаолияти сусайган пациентларга, шунингдек калийни кам сақловчи парҳездаги пациентларга инобатга олиш керак.\nҲомиладорлик ёки эмизиш даврида препаратни қўллашдаги хавфи йўқ.\nАвтотранспортни ҳайдаш ва махсус ускуналар билан ишлаш қобилиятига таъсири\nМагний тузларини ичга қабул қилганда гипермагнезиемия фақат буйрак етишмовчилигида пайдо бўлади. Бундай беморларга магний тузларини қабул қилиш мумкин эмас.\nМагнийни юқори қонцентрациялари мушак скелетларини бўшашини чақиради (қон плазмасида магний концентрацияси 5,5 ммоль/л дан юқори). Янада юқорироқ магний ионлари концентрацияси (10-20 ммоль/л) юракда ўтказувчанлик даврини узайтиради, ундан хам юқорироқ концентрациялари диастолада юрак тўхташига олиб келади.\nКальцийни вена ичига дархол юбориш таърифланган симптомларни бартараф қилишга олиб келади, чунки ушбу ионлар ўртасида антагонизм мавжуд.\nВишилловчи таблеткалар № 10.\n10 вишилловчи таблеткадан тубада, 1 тубадан йўриқномаси билан картон қутида.\nОригинал ўрамида, 25 С дан юқори бўлмаган ҳароратда сақлансин.\nОлдингисиБИОЛЕК Туберкулин ППД-Л27.04.2018\nБиолектра Магнезиум фортиссимум27.04.2018Кейингиси


Дилшод Раҳматов "Португалияни бизни менсимай майдонга тушгани учун жазоладик" 28-08-2021, 11:23 | Zamin.uz\nДилшод Раҳматов: "Португалияни бизни менсимай майдонга тушгани учун жазоладик"\nЎзбекистон ва Португалия футзал терма жамоалари ўртасидаги ўртоқлик баҳси ўз якунига етди. Кескин курашлар остида ўтган баҳсда ҳамюртларимиз европалик номдор рақибларини 3:1 ҳисобида мағлубиятга учратди. Футзал тарихимиздаги энг шонли ғалаба сабабли жамоамиз сардори - Дилшод Раҳматов билан алоқага чиқдик.\n- Ғалаба ҳақида фикрингиз. Ғалабанинг асосий омили нимада бўлди?\n- Ўйин жуда ҳам яхши бўлди. Ўйлашимча, бугун рақибга нисбатан кўпроқ вазият яратдик. Барчасига учрашувга яхши руҳий тайёргарлик билан тушганимиз таъсир кўрсатди. Меҳмонда ҳаракат қилганимизга қарамай, кучли иштиёқ эвазига ғалаба қозондик. Ўзи грандларга қарши ўртоқлик учрашувларида яхши иштирок этаётган бўлсакда, натижа хафа қилаётган эди. Бугун рақибга нисбатан ҳимояда камроқ хато қилганимиз таблодаги ҳисобга таъсир кўрсатди. Бундан ташқари, бугун Португалия бизни менсимайроқ паркетга чиқиб келди. шу боис, ўз кучимизни икки ҳисса намойиш этишга, характер кўрсатишга уриндик.\n- Aргентина ва Испания билан баҳсда терма жамоамизда бироз эҳтиёткор кўринганди. Бугун анча тажовузкор ўйин кўрдик?!\n- Тўғри, Испания билан учрашувнинг биринчи бўлимда қўрқув бўлди. Шунга қарамай, иккинчи таймда ўзимизга келдик. 1:0 ҳисоби майдонда тенг кучлар тўқнашганидан далолат беради. Кўпроқ ҳимоядаги тайёргарлигимизни синаб олишга уринганимиз учун ташқаридан шундай кўринган бўлиши мумкин.\nAргентинага қарши ўйинда эса, турли хил тўртликларда тўп сурдик. Кучли рақиб фонида экспериментал таркиб ва янги комбинацияларни синаб кўрганимиз учун 3:1 натижаси билан енгилдик. Ўйлашимча, рақиб бизни Коста-Рика билан 3:3 ўйнаган баҳсимиздан хулоса қилиб бизга баҳо бергани панд берди. Ўзбекистонга паст баҳо бергани учун бугун уларни "жазоладик".\n- Мундиал олдидан савияли терма жамоалар билан ўртоқлик учрашуви ўтказиш қайси аспектларда наф келтиради деб ҳисоблайсиз?\n- Биринчи навбатда ўртоқлик учрашувларидаги рақиблар тўғри танланганини алоҳида эътироф этиш шарт. Коста-Рика Гватемаланинг протатипи бўлса, Испания гуруҳимиздаги Россия сингари тўп суради. Эртага (бугун) Aнгола билан куч синашамиз. Сезганингиздек, бу терма билан ўйинда Мисрга қарши ўйлаган режаларимизни синовдан ўтказамиз.\n- Турнирга 15 кун қолди. Мундиал олдидан жамоанинг кайфияти қандай?\n- Кайфият аъло даражада! Тўғри, натижаларимиз мухлисларимизни хурсанд қилмаяпти, бироқ шундай ўйинларда камчиликларимизни кўриб олишимиз мумкин. Худо хоҳласа, мусобақага ҳар жабҳада тайёр ҳолда бормоқчимиз. Мақсадимиз ўзбек халқига қувонч улашиш!\nЯнгиликлар » Спорт » Дилшод Раҳматов: "Португалияни бизни менсимай майдонга тушгани учун жазоладик"


16 декабрь 2015, 18:14\nBeeline ва “ВымпелКом” ОАЖ (Россияда Билайн бренди) “Билайн пули” тўлов тизими доирасида мижозлараро мобил телефон хисобини тўлдириш янги тизими ишга туширилгани ҳақида эълон қилишмоқда.\nЭнди “Билайн”нинг россиялик мижозлари Beeline O‘zbekiston абонентларо бўлмиш ўз яқинларининг ҳисобларига комиссиясиз пул ўтказа олиш имконига эгадирлар. 100 дан 15 000 рубльгача бўлган миқдордаги маблағни Beeline мижозлари ўзларининг россиялик рақамлари орқали дунёнинг исталган нуқтасидан ўтказишлари мумкин. Бунинг учун “Билайн пули” тўлов тизимининг саҳифасига кириш (“Ҳисобдан тўлаш” бўлими), ёки 7878 рақамига тўлдирилиши зарур бўлган маблағни рубл кўринишида ёзиб SMS юбориш лозим.\nМаблағлар Beeline Ўзбекистон долларлик хисобига ўтказилади. Валюта конвертацияси Россия Федерацияси Марказий Банкининг тўлов амалга оширилаётган кунидаги курси бўйича амалга оширилади. Конвертация чоғида қўшимча +2% ечиб олинади. Пул ўтказиш комиссиясиз. “Beeline Ўзбекистон” рақамига пул ўтказган абонент ҳисобидан комиссия ечиб олинмайди.\nВоқеани шарҳлар экан, Unitel МЧЖ тижорат директори Максим Ефремов шундай деди: “Мазкур хизмат Beeline сервиси даражасини янада ошириш, шу билан биргаликда мижозларга хизмат кўрсатишни яхшилашга қаратилган. Онлайн-тўловлардан фойдаланишнинг осонлиги ва технологиклиги уларнинг кенг оммабоплиги ва мижозларимиз ишончини таъминлайди, шунинг учун биз бу йўналишда амалга оширилган ҳар бир қадамни қўллаб-қувватлаймиз”.\n“Мижозларимиз ўз яқинлари ва дўстлари билан доимо алоқада қолишлари учун яна бир имконият – ўз мобил телефонларидан “Beeline Ўзбекистон” рақамига маблағ ўтказиш имконини яратдик. Биз учун хизматларнинг осонлиги ва қулайлиги муҳим, шунинг учун пул ўтказиш жараёнида комиссия йўқ”, – дейди ОАЖ “ВымпелКом” молиявий дастур ва сервисларни ривожлантирувчи директор Александр Сахаров.\nХизмат ҳақида батафсил маълумот www.beeline.uz ва www.beeline.ru сайтларида.\nЯнгиликлар » Технология » Beeline янги ҳалқаро тўлов тизимини ишга туширди


Ўзбекистонда етиштирилаётган рангли пахта истиқболлари ҳақида - 14.10.2021, Sputnik Ўзбекистон\nАгар пахта фақат оқ рангда бўлади деб ўйласангиз, адашасиз. Пахта селекцияси, уруғчилиги ва етиштириш агротехнологиялари илмий тадқиқот институти ходимлари... 14.10.2021, Sputnik Ўзбекистон\nТОШКЕНТ, 14 окт – Sputnik. Инновацион ривожланиш вазирлиги томонидан халқаро Пахта куни арафасида мазкур институтга пресс-тур ташкил этилган эди. Аслида, журналистларни қойил қолдириш осон эмас, лекин институт тажриба майдонларида қийғос очилиб турган турфа рангли лўппи пахталарни кўрган мухбирлару тасвирчилар чуқур таажжубга тушишди. Шунақасиям бўлар экан-да!Бундай ажабтовур навларнинг кишини ҳайрон қолдирадиган бошқа жиҳатлари ҳам бор. Бу ҳақда институт лаборатория мудири, қишлоқ хўжалик фанлари доктори Аброржон Қурбонов шундай маълумот берди: “Бутун дунёда асосан оқ рангли пахта (Gossypium hirsutum) толаси етиштирилади. Бироқ тетраплоид пахта толаси нафақат оқ, балки яшил, қўнғир ва бошқа турли хил рангларга эга. Рангли пахтанинг пайдо бўлиши узоқ тарихга эга. Улар Американинг Анд тоғларида бундан 5000 йил олдин, табиий иқлим шароитларининг узлуксиз ўзгаришлари туфайли пигментация жараёнининг бузилишлари оқибатида пайдо бўлган деган тахминлар мавжуд”.Пахтанинг табиий ранги унинг таркибидаги пигментлардан келиб чиқади. Бу пигментлар толани сариқ, яшил ва жигар рангларда жилолантиради. Мисол учун, яшил пахта ўз рангини қаҳва кислотасидан олади. Табиий рангли пахталар, айниқса, яшил пахталар, оқ пахталарга нисбатан қуёшдан ҳимоя хусусияти юқори эканлиги ҳақида тажриба далиллари мавжуд.Шундай пахтамиз бор экану“Рангли пахта толаларидан тикилган либослар қуёшнинг зарарли нурларидан ҳимоя қилади. Бундай кийимлар такрор-такрор ювилганда ҳам ўзининг ҳимоявий хусусиятини йўқотмайди. Ваҳоланки, оқ рангли толани сайқаллаш ва турли рангларга бўяш жараёнида токсик кимёвий моддалардан фойдаланилади. Мазкур кимёвий моддалар заҳарли эканидан ташқари, уларнинг таркибида оғир металлар ҳам мавжуд” дейди олим.Қолаверса, матоларни бўяшда ишлатилган сув атроф-муҳит, тупроқ ва ичимлик сувини ифлослантирувчи асосий манба ҳисобланади. Ушбу кимёвий моддаларнинг аксарияти канцероген бўлиб, аллергия, тери тошмалари ва шу каби соғлиқ учун салбий оқибатларга олиб келиши мумкин.Танганинг иккинчи томониАлбатта, бу номукаммал дунёда мукаммал нарсанинг ўзи йўқ. Жумладан, ўзбек олимлари эътибор марказида турган рангли пахта ҳам бир қанча камчиликлардан холи эмас.“Рангли пахта учун талаб кун сайин ортиб бораётган бўлсада, уни етиштириш тола сифати паст эканлиги боис ривожланмай қолмоқда. Рангли тола калталиги, толаси чиқимининг пастлиги (териб олинган пахта таркибидан чигит олиб ташлангандан кейин қоладиган тола), пишиқлик даражасининг юқори эмаслиги, дағаллиги каби кўрсаткичлар бўйича оқ толага нисбатан бирмунча паст ҳисобланади. Шунинг учун ҳам бугунги кунга келиб селекционер олимлар юқори сифатли, рангли толали ғўза навларини яратишга уринишмоқда”, дейди Аброржон Қурбонов.Мазкур уринишлар аслида нимадан иборат эканлигига ойдинлик киритиб ўтиш лозим. Борди-ю улар самара берадиган бўлса, катта иқтисодий самарадорликка эришиш мумкин. Чунки рангли толанинг жаҳон бозоридаги нархи оддий толадан 5-6 баравар қиммат. Сабаб – юқорида айтилганидек, ундан тикиладиган либосларнинг экологик тоза эканлиги.Махфий пахтачиликПахта селекцияси, уруғчилиги ва етиштириш агротехнологиялари илмий тадқиқот институти билан бир нечта кластерлар ўртасида шартномалар имзоланган. Қурбонов ва унинг ҳамкасблари ана шу кластерлар вакилларига ўз маҳсулотларини намойиш этишганда, улар “рангли пахта ҳам бўладими” деб ҳайрон қолишган экан.Олимлар бундай камалакранг толаларнинг афзаллигини ҳарчанд исботлашга уринмасин, биронта кластер ушбу йўналишдаги тадқиқотларни молиялаштиришга рози бўлмаган. Ваҳоланки, бу даромадли лойиҳа, фақат вақт талаб этилади. Мисол учун, битта нав яратишга 10-15 йил керак. Лекин кластерлар бунча узоқ кутишга тайёр эмас кўринади.Мана сенга янги бозор, бозор бўлгандам Европа бозори. Дарров эгаллаб, миллион-миллион пул қилиш имконияти... Кластерлар, қайдасиз дегинг келади. Ҳозирча рангли толага туркиялик ишбилармонлар харидор бўлиб туришибди. “Ҳар қанча бўлса ҳам сотиб олишга тайёрмиз, деб айтишган”, дейди олим. Дарвоқе, бундай маҳсулот Туркиянинг ўзида, шунингдек Хитойда ҳам етиштирилади ва гарчи катта-катта майдонларга экилса-да, ҳосилдорлик у қадар юқори эмас.Қурбонов бошлиқ кичик фидойилар гуруҳи етиштираётган рангли пахта оддий навлар қатори 35 центнер атрофида ҳосил беради. Сувни оз ёки кўп талаб қилиши ҳозирча ўрганилмаган. Сабаби яна ўша молиялаштириш масаласига бориб тақалади.Янги саҳифа сариХулоса ўрнида айтиш мумкинки, ҳозирча кўрган одамни ҳайрон қолдираётган рангли пахта навлари фақатгина институтнинг тажриба майдонида, 5-6 сотих ерда экилмоқда. Бу Тошкентдаги битта ўртача ҳовлининг майдонига тенг. Илмий тилда айтганда, “селекцион материал”.“Бу иш билан шуғуллана бошлаганимизга 5-6 йил бўлди - дейди Аброржон Қурбонов. - Ҳозирча ҳамма умидимиз Инновация вазирлигига берилган лойиҳадан. Амалга ошса, ишларимиз юришиб кетади. Бордию амалга ошмаган тақдирда ҳам, шунча меҳр берган ишимни ташламайман. Шу пайтгача бу ишнинг орқасидан даромад олмадим, кучим етганча ишлайвераман”.Албатта, вазият яхши томонга ўзгаришига умид боғлаш мумкин. Чунки Инновацион ривожланиш вазири Иброҳим Абдураҳмоновнинг сўзларига кўра, илгари қишлоқ хўжалигида 31 млрд сўмлик лойиҳалар молиялаштирилган бўлса, ҳозирги кунда 63,4 млрд сўмлик лойиҳалар амалга оширилаяпти.Ажаб эмаски, бир гуруҳ олимларнинг фидойилиги ҳам муносиб тақдирланиб, ўзбек пахтачилик тарихида янги саҳифа очилса.\nпахта - ўзбекистоннинг оқ олтини, ўзбекистон инновацион ривожланиш вазирлиги\nАгар пахта фақат оқ рангда бўлади деб ўйласангиз, адашасиз. Пахта селекцияси, уруғчилиги ва етиштириш агротехнологиялари илмий тадқиқот институти ходимлари томонидан йигирмадан ортиқ рангдаги ғўза навлари етиштирилмоқда.\nТОШКЕНТ, 14 окт – Sputnik. Инновацион ривожланиш вазирлиги томонидан халқаро Пахта куни арафасида мазкур институтга пресс-тур ташкил этилган эди. Аслида, журналистларни қойил қолдириш осон эмас, лекин институт тажриба майдонларида қийғос очилиб турган турфа рангли лўппи пахталарни кўрган мухбирлару тасвирчилар чуқур таажжубга тушишди. Шунақасиям бўлар экан-да!\nБундай ажабтовур навларнинг кишини ҳайрон қолдирадиган бошқа жиҳатлари ҳам бор. Бу ҳақда институт лаборатория мудири, қишлоқ хўжалик фанлари доктори Аброржон Қурбонов шундай маълумот берди: “Бутун дунёда асосан оқ рангли пахта (Gossypium hirsutum) толаси етиштирилади. Бироқ тетраплоид пахта толаси нафақат оқ, балки яшил, қўнғир ва бошқа турли хил рангларга эга. Рангли пахтанинг пайдо бўлиши узоқ тарихга эга. Улар Американинг Анд тоғларида бундан 5000 йил олдин, табиий иқлим шароитларининг узлуксиз ўзгаришлари туфайли пигментация жараёнининг бузилишлари оқибатида пайдо бўлган деган тахминлар мавжуд”.\nПахтанинг табиий ранги унинг таркибидаги пигментлардан келиб чиқади. Бу пигментлар толани сариқ, яшил ва жигар рангларда жилолантиради.\nМисол учун, яшил пахта ўз рангини қаҳва кислотасидан олади. Табиий рангли пахталар, айниқса, яшил пахталар, оқ пахталарга нисбатан қуёшдан ҳимоя хусусияти юқори эканлиги ҳақида тажриба далиллари мавжуд.\nШундай пахтамиз бор экану\n“Рангли пахта толаларидан тикилган либослар қуёшнинг зарарли нурларидан ҳимоя қилади. Бундай кийимлар такрор-такрор ювилганда ҳам ўзининг ҳимоявий хусусиятини йўқотмайди. Ваҳоланки, оқ рангли толани сайқаллаш ва турли рангларга бўяш жараёнида токсик кимёвий моддалардан фойдаланилади. Мазкур кимёвий моддалар заҳарли эканидан ташқари, уларнинг таркибида оғир металлар ҳам мавжуд” дейди олим.\nҚолаверса, матоларни бўяшда ишлатилган сув атроф-муҳит, тупроқ ва ичимлик сувини ифлослантирувчи асосий манба ҳисобланади. Ушбу кимёвий моддаларнинг аксарияти канцероген бўлиб, аллергия, тери тошмалари ва шу каби соғлиқ учун салбий оқибатларга олиб келиши мумкин.\nАлбатта, бу номукаммал дунёда мукаммал нарсанинг ўзи йўқ. Жумладан, ўзбек олимлари эътибор марказида турган рангли пахта ҳам бир қанча камчиликлардан холи эмас.\n“Рангли пахта учун талаб кун сайин ортиб бораётган бўлсада, уни етиштириш тола сифати паст эканлиги боис ривожланмай қолмоқда. Рангли тола калталиги, толаси чиқимининг пастлиги (териб олинган пахта таркибидан чигит олиб ташлангандан кейин қоладиган тола), пишиқлик даражасининг юқори эмаслиги, дағаллиги каби кўрсаткичлар бўйича оқ толага нисбатан бирмунча паст ҳисобланади. Шунинг учун ҳам бугунги кунга келиб селекционер олимлар юқори сифатли, рангли толали ғўза навларини яратишга уринишмоқда”, дейди Аброржон Қурбонов.\nМазкур уринишлар аслида нимадан иборат эканлигига ойдинлик киритиб ўтиш лозим. Борди-ю улар самара берадиган бўлса, катта иқтисодий самарадорликка эришиш мумкин. Чунки рангли толанинг жаҳон бозоридаги нархи оддий толадан 5-6 баравар қиммат. Сабаб – юқорида айтилганидек, ундан тикиладиган либосларнинг экологик тоза эканлиги.\nПахта селекцияси, уруғчилиги ва етиштириш агротехнологиялари илмий тадқиқот институти билан бир нечта кластерлар ўртасида шартномалар имзоланган. Қурбонов ва унинг ҳамкасблари ана шу кластерлар вакилларига ўз маҳсулотларини намойиш этишганда, улар “рангли пахта ҳам бўладими” деб ҳайрон қолишган экан.\nОлимлар бундай камалакранг толаларнинг афзаллигини ҳарчанд исботлашга уринмасин, биронта кластер ушбу йўналишдаги тадқиқотларни молиялаштиришга рози бўлмаган. Ваҳоланки, бу даромадли лойиҳа, фақат вақт талаб этилади. Мисол учун, битта нав яратишга 10-15 йил керак. Лекин кластерлар бунча узоқ кутишга тайёр эмас кўринади.\n“Аслини олганда, рангли пахта етиштириш бўйича Ўзбекистонда ўтган асрнинг 40-50 йилларида изланишлар олиб борилган эди, - дейди Аброржон Қурбонов. - Тадқиқотлар махфий равишда ўтказилган, илмий ишлар ёпиқ тарзда ҳимоя қилинган. Бирмунча натижаларга ҳам эришилган. Лекин кимё саноатининг тараққиёти ва ранг-баранг бўёқларнинг пайдо бўлиши туфайли уларга эҳтиёж камайган. Мана бугун, яшил иқтисодиётнинг ривожланиши ва айниқса, Европа мамлакатларида табиий маҳсулотларга қизиқишнинг ортиши натижасида турфа ранг толаларимизга яна талаб пайдо бўлди. Улар аллергия қўзғатмайди, ультрафиолет нурларини ўтказмайди. Айниқса, чақалоқлар учун кийим тикишда жуда қўл келади”.\nМана сенга янги бозор, бозор бўлгандам Европа бозори. Дарров эгаллаб, миллион-миллион пул қилиш имконияти... Кластерлар, қайдасиз дегинг келади. Ҳозирча рангли толага туркиялик ишбилармонлар харидор бўлиб туришибди. “Ҳар қанча бўлса ҳам сотиб олишга тайёрмиз, деб айтишган”, дейди олим. Дарвоқе, бундай маҳсулот Туркиянинг ўзида, шунингдек Хитойда ҳам етиштирилади ва гарчи катта-катта майдонларга экилса-да, ҳосилдорлик у қадар юқори эмас.\nҚурбонов бошлиқ кичик фидойилар гуруҳи етиштираётган рангли пахта оддий навлар қатори 35 центнер атрофида ҳосил беради. Сувни оз ёки кўп талаб қилиши ҳозирча ўрганилмаган. Сабаби яна ўша молиялаштириш масаласига бориб тақалади.\nЯнги саҳифа сари\nХулоса ўрнида айтиш мумкинки, ҳозирча кўрган одамни ҳайрон қолдираётган рангли пахта навлари фақатгина институтнинг тажриба майдонида, 5-6 сотих ерда экилмоқда. Бу Тошкентдаги битта ўртача ҳовлининг майдонига тенг. Илмий тилда айтганда, “селекцион материал”.\n“Бу иш билан шуғуллана бошлаганимизга 5-6 йил бўлди - дейди Аброржон Қурбонов. - Ҳозирча ҳамма умидимиз Инновация вазирлигига берилган лойиҳадан. Амалга ошса, ишларимиз юришиб кетади. Бордию амалга ошмаган тақдирда ҳам, шунча меҳр берган ишимни ташламайман. Шу пайтгача бу ишнинг орқасидан даромад олмадим, кучим етганча ишлайвераман”.\nАлбатта, вазият яхши томонга ўзгаришига умид боғлаш мумкин. Чунки Инновацион ривожланиш вазири Иброҳим Абдураҳмоновнинг сўзларига кўра, илгари қишлоқ хўжалигида 31 млрд сўмлик лойиҳалар молиялаштирилган бўлса, ҳозирги кунда 63,4 млрд сўмлик лойиҳалар амалга оширилаяпти.\nХитой Ўзбекистонга пахта етиштириш учун янги технология етказиб берди\nАжаб эмаски, бир гуруҳ олимларнинг фидойилиги ҳам муносиб тақдирланиб, ўзбек пахтачилик тарихида янги саҳифа очилса.


Юта штати мормонлари Доналд Трампга қарши\n27 январ 2021, Тошкент вақти: 09:12\nАҚШ президентлиги учун бу йилги сайлов жуда баҳсли ва қизғин ўтмоқда. Бу нарса Юта штатида ҳам яққол кўзга ташланмоқда. Аҳолисининг 60 фоизи мормонлардан иборат штат шу пайтгача фақат республикачиларга овоз бериб келган. Аммо бу сафар улар анъанани бузмоқчи.\nМормонлар кўпчилик Юта штатида, одатда, доим республикачилар ғолиб чиққан.\nАммо бу йил бошқача. Охирзамон Исо Масиҳ черкови издошлари республикачиларнинг бу йилги номзоди Доналд Трамп уларнинг қадриятларига мос эмаслигини таъкидламоқда.\n"Сизлар учун бу одам катта намуна, деб айтишга қийналяпман. Чунки аслида бундай эмас",- дейди фуқаролардан бири Дейв Торсон.\n"Ҳеч қачон кимгадир аниқ овоз бераман, деб айтмаганман. Ўрганиб кейин бир қарорга келаман, дердим. Бу сафар ўрганганим сари ҳайратим ошмоқда", - дейди Дейвнинг рафиқаси.\n"У ҳеч қачон гапидан қайтмайди", - дейди Дейв.\nТорсонлар оиласи бу йил учинчи партия вакили Иван Макмуллинга овоз бермоқда. У юталик ва мормон.\nБошқа кўплаб мормон оилалари каби, Торсонлар Трампнинг озчилик диний гуруҳларга қарши ҳақоратларини қабул қила олмади. Трампнинг жинсий тажовузкорлиги ҳақида гаплар чиқиши билан черковга қарашли ахборот воситаси сўнгги 80 йилда илк бор республикачи номзодга қаршилигини расман эълон қилди.\n"Биз шуни ҳис қилдикки, ўз манфаати учун бошқаларнинг хоҳишларини қурбон қилиш золимликнинг бир кўринишидир. Кўрганларимиз ҳақида ошкора гапиришни ахлоқий бурчимиз деб билдик", - дейди черков нашри муҳаррири Ҳол Бойд.\nЛекин Трампнинг ашаддий тарафдорлари Ютада ҳам бор.\n"Шу гап-сўзларни деб Америка учун яхши бўлган номзодга овоз бермайманми? Одамларга нима бўлган?", - дейди бир фуқаро.\n"У биз мормонлар ишонадиган кўп нарсаларни ёқлайди. Ароқ ичмайди, наша чекмайди. Шу боис ақли расо. Одамлар буни ҳурмат қилиши керак", - дейди яна бир Трамп тарафдори.\nРеспубликачи номзод 1964 йилдан бери Ютада ютқазмаган. Бу йил ютқазса, тарихий воқеа бўлади. Шу боис жорий сайлов ҳар доимгидан ҳам муҳимроқ.\nМакмуллиннинг президентликни қўлга киритиш имконияти йўқ. Агар у Ютада ютса, бу Трамп учун жиддий йўқотиш бўлади. Аммо мормонлар учун сайлов натижаси эмас, эътиқодлари муҳимроқ.\n( Бу материал Америка Овози радиоси сайтидан олинди)


Инглиз клублари трансфер бозоридаги харажатлар бўйича янги рекорд қайд этди\n16:30 / 25.08.2017\nФото: Reuters / Jason Cairnduff\nЖорий трансфер ойнаси давомида Англия Премьер Лигасига клубларининг трансферлар учун сарфлаган пуллари 1,17 миллиард фунтни ташкил этди ва бу лига тарихидаги рекорд кўрсаткичдир. Бу ҳақида Deloitte таҳлилчилари хабар бермоқда.\nЎтган ёздаги кўрсаткич 1,165 миллиард фунтни ташкил қилган эди. Яна шуни эътиборга олиш лозимки, трансфер ойнаси ёпилишига ҳали бир ҳафта вақт бор. Ўтган йилнинг шу вақтига жами сарфланган пуллар 865 миллион фунтни ташкил қилган эди холос. Демак бу йилги рақам яна сезиларли суръатда ошиши мумкин.\nЗеро, бир қатор таҳлилчилар «Ливерпуль», «Манчестер Сити» ва «Челси» клубларининг сўнгги ҳафтада бир қатор трансферлар амалга оширишларини тахмин қилишмоқда.\nБу ёзда айниқса, Манчестер клублари трансфер бозорида актив бўлдилар ва улар сарфлаган маблағлар умумий сумманинг қарийб 30 фоизини ташкил қилди. Энг йирик трансферлар сифатида эса, Ромелу Лукакунинг 75 миллион фунт эвазига «Эвертон»дан «МЮ»га ўтиши (бу Англия ички бозоридаги рекорд суммадир) ва «Челси»нинг Алваро Мората учун 70 миллион фунт тўлаганини келтириш мумкин.\nАнглия премьер-лигаси трансфер бозори\nСупер тўқнашувлар ҳафтаси\nВидео: Англияда ойнинг энг чиройли голига даъвогарлар маълум\nПремьер-лиганинг энг яхши футболчиси бўлиш учун 6 номзод танланди\nБожхоначилар маҳсулотларнинг ноқонуний айланмасига чек қўйишди


Таъкидлаш жоизки, Ўзбекистон ва Корея Республикаси халқларини асрлар давомида қарор топган қадимий дўстлик ришталари боғлаб туради. Бунинг тарихий илдизлари бор. Чунончи, бугунги замонавий Самарқанд ҳудудида жойлашган кўҳна Афросиёб шаҳри деворларида VII асрда Кореянинг Когурё сулоласи элчилари ташрифи акс этган суратлар сақланиб қолган.\nБугунги кунда Ўзбекистон ҳамда Жанубий Корея муносабатлари турли соҳаларга оид 150 дан ортиқ шартнома ва битимлар негизида изчил тараққий топиб бормоқда.\nСтратегик шериклик тўғрисидаги қўшма декларация (2006 йил), Стратегик шерикликни янада ривожлантириш ва чуқурлаштириш тўғрисидаги қўшма декларация (2014 йил) сингари муҳим ҳужжатлар сиёсий, савдо-иқтисодий, инвестициявий ҳамда маданий-гуманитар соҳаларда икки томонлама муносабатларни сифат жиҳатидан янги босқичга кўтариш имконини берди.\nСтратегик шерикликнинг бугунги натижаларига олий даражада икки томонлама мулоқотлар жадал олиб борилгани сабабли эришилди, десак, янглишмаймиз. Дипломатик муносабатлар ўрнатилганидан бери мамлакатларимиз ўртасида 14 марта давлат раҳбарлари даражасида учрашув бўлиб ўтди. Сўнгги йилларда ушбу мулоқот янада фаоллашгани кўзга яққол ташланмоқда. Жумладан, шу йилнинг январь ойида Ўзбекистон Республикаси Президенти Шавкат Мирзиёев ва Корея Республикаси Президенти вазифасини бажарувчи Хван Гё Ан дипломатик муносабатлар ўрнатилганининг 25 йиллиги муносабати билан телефон орқали мулоқот ўтказди, табрик мактублари алмашишди. Томонлар Ўзбекистон — Жанубий Корея ҳамкорлигининг истиқболлари ҳақида фикр юритаркан, ўзаро манфаатларга хизмат қиладиган соҳаларда биргаликдаги лойиҳаларни кенгайтириш зарурлигини қатъий билдиришди.\nШу йилнинг май ойида Ўзбекистон раҳбари Корея Республикаси Президенти сайловида ғалаба қозонган Мун Чжэ Инга йўллаган мактубида икки мамлакат ўртасида дўстлик алоқаларини ҳамда иқтисодиётнинг энг муҳим тармоқларида ва гуманитар -соҳада ҳамкорликни мустаҳкамлашга тайёрлигини яна бир марта тасдиқлади.\nЖорий йилнинг 3 июль куни Ўзбекистон Президенти Корея Республикаси Президенти махсус вакили, Сеул шаҳри мэри Пак Вон Сунни қабул қилди. У Президентимизга Корея Республикаси Президенти Мун Чжэ Иннинг ушбу мамлакатга жорий йил давомида давлат ташрифи билан бориш таклифини топширди. Замонавий технологияларни кенг қўллаш асосида шаҳарни бошқариш, транспорт тизими ҳамда уй-жой коммунал хўжалигини ривожлантириш бўйича самарали тизимни ташкил этиш соҳасида Жанубий Кореянинг илғор тажрибасидан фойдаланиш масаласига алоҳида эътибор қаратилди.\n26 сентябрь куни Шавкат Мирзиёев Корея Республикаси Миллий Ассамблеяси Спикери Чон Сэ Гюн билан икки мамлакат ҳамкорлиги истиқболларини муҳокама қилди. Жанубий Корея Ўзбекистоннинг муҳим ва ишончли ҳамкорларидан бири экани алоҳида қайд этилди. Давлатимиз раҳбари мамлакатимизда саноатни диверсификациялаш ҳамда инфратузилмани модернизациялаш бўйича устувор дастурларни амалга оширишда Жанубий Кореянинг етакчи компаниялари ва банклари билан самарали ҳамкорлик қилиб келинаётганини айтиб ўтди.\nМамлакатларимиз ўртасида иқтисодий алоқалар жадал суръатларда ривожланмоқда, конструктив ҳамда ўзаро манфаатли сиёсий мулоқот тобора фаоллашмоқда. Корея Республикаси юртимизда саноат ва инфратузилмани диверсификациялаш ҳамда модернизациялаш бўйича устувор дастурларни амалга ошириш соҳасида етакчи технологик шерик саналади.\nУмуман олганда, Ўзбекистон ва Жанубий Кореянинг ишончли шериклик муносабатлари тенг ҳуқуқлилик ҳамда кўп қиррали ҳамкорлик асосида узоқ истиқболли хусусият касб этган. Уларни қатор йўналишларда алоҳида кўрсатиб ўтиш мумкин.\nБиринчидан, Ўзбекистон ва Корея Республикаси сиёсий муносабатлари халқаро майдонда бир-бирини қўллаб-қувватлаш руҳида давом этаяпти. Томонларнинг глобал ҳамда минтақавий аҳамиятга эга масалалар бўйича ёндашувлари ўхшашлиги ёки яқинлиги билан эътиборлидир. Хусусан, БМТ Бош Ассамблеяси доирасида ташаббус ва резолюцияларни, БМТ турли органларига номзодларни қўллаб-қувватлаш ҳамда Осиёдаги минтақавий тузилмалар доирасида ҳамкорлик алоқалари муваффақиятли амалга оширилаяпти.\nБугунги кунда ҳукуматлар, вазирлик, идора, молия, банк институтлари ва бизнес тузилмалари ўртасида мустаҳкам муносабатлар тобора кенгайиб бормоқда. Парламентлараро алоқалар ривожланаяпти, ташқи ишлар вазирликлари маслаҳатлашувлари доимий равишда ўтказилаётир. “Корея Республикаси — Марказий Осиё” ҳамкорлик форуми самарали иш олиб бормоқда. Жорий йилнинг июль ойида Жанубий Корея ҳукумати томонидан махсус тузилма — Корея Республикаси — Марказий Осиё ҳамкорлик форуми котибияти тузилди.\nЖанубий кореялик мутахассислар фикрича, котибият Жанубий Кореянинг Марказий Осиё давлатлари, шу жумладан, Ўзбекистон билан узоқ муддатли ҳамкорлик йўналишларини ишлаб чиқишда муҳим роль ўйнайди. Ушбу ташаббус икки мамлакат -давлат органлари ўртасидаги алоқаларни янада тараққий топтириш, кореялик ишбилармонларни кенг жалб қилиш ҳамда бизнес ҳамкорликни фаоллаштириш йўлида янги имкониятларни очади.\nИккинчидан, мамлакатларимиз иқтисодий ҳамкорлиги изчил ривожланиб бораяпти. Корея Республикаси Осиё — Тинч океани минтақасида Ўзбекистоннинг етакчи савдо-иқтисодий ва инвестициявий шериги ҳисобланади. Ушбу мамлакат товар айирбошлаш ҳажми бўйича Россия, Хитой ҳамда Қозоғистондан сўнг тўртинчи ўринда туради. Ўтган йигирма йил давомида ўзаро товар айирбошлаш ҳажми 500 мартадан зиёд кўпайди. 2016 йил якунларига кўра, мазкур кўрсаткич 1,05 миллиард АҚШ долларини ташкил этди. Жанубий Кореянинг Марказий Осиё мамлакатлари билан савдо айланмасида Ўзбекистон улуши қарийб 50 фоизни ташкил қилади.\nМутахассислар фикрича, айни пайтда ҳамкорликни янада ривожлантириш учун мавжуд имконият ва салоҳият тўлиқ ишга солинмаган. Яқин йилларда ушбу кўрсаткичларни ошириш бўйича тегишли чора-тадбирлар кўрилаяпти.\nБугунги кунда Тошкент расмий Сеулнинг инвестиция ҳамкорлари рўйхатида етакчи ўринлардан бирини эгаллаган. Корея Республикасининг Ўзбекистон иқтисодиётига жалб этилган инвестициялари ҳажми 7 миллиард АҚШ долларидан ошди. Республикамизда мазкур мамлакат капитали иштирокида 461 корхона фаолият юритади. Улардан 386 таси қўшма корхона бўлса, 75 таси 100 фоиз корейс капитали эвазига ташкил қилинган. Бу корхоналар нефть-газ, нефть-кимё ва кимё, қазиш, машинасозлик, электротехника ҳамда тўқимачилик соҳаларида, ахборот-коммуникация технологиялари, транспорт ва логистика ҳамда туризм йўналишларида муваффақиятли фаолият кўрсатмоқда.\nЮртимизда Корея халқаро ҳамкорлик агентлиги (KOICA) ҳамда Корея экспорт-импорт банки билан шерикликда йирик лойиҳалар амалга оширилаяпти. Жанубий кореялик тадбиркорларнинг мамлакатимизда муваффақиятли бизнес юритаётгани мазкур давлатнинг дунёга машҳур компанияларини жалб этишга ундамоқда. “Samsung”, “LG” сингари йирик корпорациялар республикамизга фақатгина ўз маҳсулотларини етказиб бермасдан, қўшма корхоналар ташкил қилмоқда. Масалан, “Samsung” “Artel” компанияси билан маиший техника воситаларини ишлаб чиқаришни йўлга қўйган.\nЭнергетика соҳасидаги алоқалар ҳам эътиборга молик. 2016 йилда Жанубий Кореянинг фаол инвестицияси ва мутахассислари иштирокида Сурғил кони негизида Устюрт газ-кимё мажмуаси барпо этилиши якунланди. Ушбу йирик лойиҳа мамлакатларимиз савдо-иқтисодий ҳамда сармоявий ҳамкорлигининг ёрқин намунасидир. Мазкур мегалойиҳага 4 миллиард АҚШ долларига яқин маблағ йўналтирилди.\nУнинг қурилиши якунланиши ва ишга туширилишига бағишланган маросим муносабати билан Корея Республикаси Бош вазири Хван Гё Ан Ўзбекистонга расмий ташриф билан келди. У Ўзбекистонда Корея Республикаси компаниялари томонидан -амалга оширилган йирик лойиҳалар давлатларимиз ўртасидаги дўстлик ҳамда ўзаро ишончга асосланган ҳамкорликнинг ёрқин намунаси эканлигини таъкидлади. Ўзбекистон раҳбариятининг Жанубий Корея билан ҳамкорликдаги лойиҳаларни рўёбга чиқаришга алоҳида эътибор қаратаётгани томонларнинг ўзаро манфаатли алоқаларни кенгайтиришга бўлган қатъий иродасидан далолатдир.\nШу билан бирга, ўзаро муносабатлар ривожида замонавий технологиялар ва “ақлли шаҳарлар” қурилишига устувор аҳамият бераяпти. Хусусан, жорий йилнинг 24 октябрь куни Жанубий Кореянинг Ер ресурслари, инфратузилмалар ҳамда транспорт вазири Ким Хён Ми бошчилигидаги “Korea Eximbank”, “Korea Expressway”, “Hyundai EngineeringCo. Ltd”, “POSCO Engineeringand Construction”, “HSnK Architects Group” сингари йирик компаниялар вакилларидан иборат делегация “Tashkent City” халқаро бизнес маркази лойиҳаси билан танишиш мақсадида мамлакатимизга ташриф буюрди. Улар ҳамкорлик алоқаларини янада кенгайтиришга қизиқиш билдириб, юртимизда бизнес учун яратилган шарт-шароитлар, айниқса, валюта сиёсати либераллаштирилганини алоҳида айтиб ўтишди.\nУчинчидан, Жанубий Корея дунёда ривожланган ва жозибали эркин иқтисодий зоналарга эга мамлакат ҳисобланади. Уларнинг сони ўттизтадан ошиқроқдир. Жанубий Корея ушбу соҳада катта тажрибага эга давлат сифатида Ўзбекистонда эркин иқтисодий зоналар ташкил қилиниши ҳамда ривожлантирилишига яқиндан кўмаклашаётир. Ана шундай ҳамкорликдаги лойиҳалардан бири “Навоий” эркин иқтисодий зонасидир. Унинг ҳудудида Жанубий Корея, ХХР, Италия, Сингапур, Ҳиндистон, БАА ва бошқа мамлакатлар иштирокида 20 та корхона фаолият юритаяпти. Бундан ташқари, 2008 йилдан бери “Korean Air” компанияси “Навоий” аэропорти орқали юк ташишларни амалга ошираяпти, шунингдек, аэропортда илғор технологиялар ҳамда самарали тизимли назоратни жорий этиб келмоқда. Аэропорт бир кунда 1 минг тоннагача юк ўтказиш қувватига эга. Юк терминалида 300 тоннагача юкни сақлаш, 20 та самолётга хизмат кўрсатиш имконияти мавжуд. Ушбу авиахабдан Сеул, Милан, Брюссель, Париж, Нью-Деҳли, Истанбул, Ханой ва бошқа шаҳарларга ҳафтасига 29 та ҳаво қатнови амалга -оширилмоқда.\nЖанубий Кореялик мутахассислар кўмагида Тошкентдаги аэропортнинг тўртинчи терминалини қуриш режалаштирилаяпти. Экспертларнинг билдиришича, истиқболда Тошкент ҳамда Навоий аэропортлари Инчеон аэропорти Осиё — Тинч океани минтақаси учун ёки Франкфурт аэропорти Европа иттифоқи учун муҳим бўлгани сингари Марказий Осиё минтақаси равнақида муносиб ўрин тутади. Мазкур аэропортлар Ўзбекистонни Марказий Осиёнинг транспорт-логистика хабига айлантириши мумкин.\nТўртинчидан, халқларимиз ўртасида ўзаро англашувни чуқурлаштиришга хизмат қиладиган маданий-гуманитар алоқалар изчил кенгайиб бормоқда. 2016 йил октябрда Корея Республикасида Ўзбекистон маданияти кунлари бўлиб ўтди. Юртимизда Корейс -маданияти ва санъати уйи қурилмоқда. МДҲда ягона бўлган ушбу лойиҳа мамлакатимиздаги корейс диаспорасига қаратилаётган юксак эътиборнинг яққол ифодасидир.\nДавлатларимиз ўртасидаги дўстона муносабатларни қўллаб-қувватлаш ҳамда халқларимизни янада яқинлаштиришда кўп сонли корейс диаспораси муҳим роль ўйнайди. Ушбу миллат вакиллари МДҲда энг катта диаспора бўлиб (180 мингдан зиёд), сони жиҳатидан Хитой, Япония ҳамда Кореядан сўнг тўртинчи ўринда туради. Жорий йилда корейс халқи мамлакатимизда яшаётганининг 80 йиллиги кенг нишонланди. Республикамизда амалга оширилаётган миллатлараро сиёсат юртимиз кўп миллатли халқлари ўртасида тотувлик, ўзаро ҳурмат ва бирдамлик муҳитини кучайтираяпти.\nТаълим соҳасидаги ҳамкорлик алоқалари ҳам тобора кенгайиб бормоқда. Юртимиз олий таълим муассасалари Корея Республикасининг 30 дан ортиқ илмий-тадқиқот муассасалари билан ҳамкорликни йўлга қўйган. Қатор таълим муассасаларида корейс тили ҳамда маданияти марказлари очилган. Ушбу йўналишдаги ҳамкорлик ҳақида сўз юритиларкан, албатта, 2014 йилда Тошкент шаҳрида Инҳа университети очилганини алоҳида қайд этиш лозим. Ушбу олий таълим муассасаси халқаро стандартлар даражасида юқори малакали IT-мутахассислар тайёрлашга муносиб ҳисса қўшаётган илк хорижий таълим муассасасидир. Бугунги кунда университетда 1 минг 78 нафар талаба ахборот технологиялари, инжиниринг ва логистика йўналишларида таҳсил олмоқда.\nБешинчидан, икки томонлама муносабатларни мустаҳкамлашда илмий-тадқиқот ва таҳлил тузилмалари ўртасидаги алоқаларни фаоллаштириш муҳим аҳамиятга эга. 2016 йил апрель ойида Тошкент шаҳрида Ўзбекистон Республикаси Президенти ҳузуридаги -Стратегик ва минтақалараро тадқиқотлар институти Жанубий Кореянинг Чэджу тинчлик институти билан ҳамкорликда икки кунлик семинар ўтказди. Унда Марказий Осиёда -хавфсизликни таъминлаш ҳамда барқарор тараққиётга эришишнинг долзарб масалалари ва икки мамлакат ҳамкорлигининг истиқболлари муҳокама қилинди. Шу йилнинг 26 — 29 сентябрь кунлари Корея Республикасида Ўзбекистон Республикасининг Ҳаракатлар стратегияси доирасидаги ички ҳамда ташқи сиёсати устувор йўналишларига бағишланган давра суҳбати уюштирилди.\nШу билан бирга, жадал ўзгариб бораётган глобал шароитда икки давлат учун истиқболли бўлган фармацевтика, косметика, меҳмонхона бизнеси, шаҳарларни бошқаришнинг замонавий тизимларини ривожлантириш сингари бошқа соҳаларда -ҳамкорлик имкониятларини ўрганиш муҳим аҳамиятга эга. Ўтган йили Жанубий Кореянинг фармацевтика компаниялари 18,6 миллиард долларлик кўрсаткич билан Осиёда учинчи ўринни эгаллади. Корея Республикаси 2020 йилга қадар дори воси-таларини ишлаб чиқариш ҳажмини 20,4 миллиард долларга чиқариш орқали дунёнинг етакчи еттита давлати сафига киришни режалаштираяпти. Ўзбекистон, ўз навбатида, фармацевтика соҳасига ихтисослаштирилган еттита эркин иқтисодий зонани ривожлантириш бўйича фаол иш олиб бормоқда. Шунинг учун ҳам Ўзбекистон ва Жанубий Кореянинг ушбу соҳадаги ҳамкорлиги амалий аҳамиятга эга.\nБундан ташқари, Жанубий Кореяда косметика соҳаси ҳам жадал ривожланмоқда. Мамлакатимиз ҳамда минтақамизда мазкур турдаги маҳсулотларга катта эҳтиёж борлигини инобатга олсак, ушбу соҳада ҳамкорлик тобора долзарб бўлиб бораяпти.\n2017 йил май ойида “Навоий” эркин иқтисодий зонасида мамлакатимизда биринчи марта “CNP Dream” компанияси билан ҳамкорликда косметика маҳсулотлари ишлаб чиқарадиган завод қурилди. Ҳозирги кунда маҳаллий ишлаб чиқарувчилар ўз маҳсулотларини Қозоғистон ва Қирғизистонга экспорт қилаётир, Тожикистон, Озарбайжон, Мўғулистондаги ҳамкорлар билан музокаралар олиб борилмоқда.\nХулоса ўрнида айтганда, ўтган давр мобайнида Ўзбекистон Республикаси ҳамда Корея Республикаси ўртасидаги самарали ҳамкорлик стратегик шериклик даражасига чиқди. Шу нуқтаи назардан, Ўзбекистон Республикаси Президенти Шавкат Мирзиёевнинг Жанубий Кореяга бўлажак ташрифи икки томонлама муносабатларда муҳим босқич бўлади ва икки мамлакат халқлари фаровонлиги йўлида ҳамкорлик алоқаларини янада чуқурлаштириш ҳамда кенгайтиришга катта туртки беради, десак, асло янглишмаймиз.\nМазкур рукндаги бошқа мақолалар: « Жамоатчилик назоратининг ҳуқуқий асослари мустаҳкамланмоқда\tЎзбекистонда корейс миллатига мансуб юртдошларимиз истиқомат қилаётганининг 80 йиллигига бағишланган тантанали маросим иштирокчиларига »


Ўзбекистонда TikTok Fest ёшлар фестивали бекор қилинди\nЎзбекистонда TikTok Fest: Маданият вазирлиги фестивалнинг бекор қилинишига изоҳ берди\n6 Dekabr 17:17 Жамият\nTikTok Fest БЕКОР ҚИЛИШ МАДАНИЯТ ВАЗИРЛИГИ ФЕСТИВАЛ\nМаданият вазирлиги декабр ойи охирига режалаштирилган TikTok Fest фестивалининг бекор қилинишига изоҳ берди.\n25 декабр куни Ҳумо Арена муз мажмуасида машҳур ТикТокер мусиқачилари иштирокида TikTok Fest фестивали ўтказилиши керак эди. Бироқ тадбир ташкилотчисига кўра, фестивал бекор қилинган.\nМаданият вазирлиги консертнинг бекор қилинишига изоҳ бериб, консерт ўтказишга рухсатни бошқа идоралар беришини айтди.\nСамарқанд: ноёб кўприк қурилмоқда\nПрезидент қарорига мувофиқ, бир марталик консерт ўтказишга рухсатнома Ички ишлар вазирлиги ва маҳаллий ижро ҳокимияти органлари томонидан берилади. Шундан келиб чиқиб, маҳаллий ижро ҳокимияти ҳузурида ташкил этилган тузилманинг вазифаси консерт савияси, мазмуни, ғоясини таҳлил қилиш, бу борада якуний хулосалар чиқаришдан иборат.\n“Юқорида айтиб ўтганимиздек, консертни Маданият вазирлиги эмас, балки хусусий тадбиркорлар ташкил қилмоқда. Шу боис Маданият вазирлиги TikTok Fest шоу-концертига оид барча савол ва мулоҳазаларни юқорида қайд этилган ваколатли органларга юборишни тавсия қилади”, — дейилади хабарда.\nМаданият вазирлиги TikTok Fest шоу-концерти миллий менталитетга тўғри келмайди ва ёшлар онги ва дунёқарашига салбий таъсир қилади, деб ҳисоблайди.\n“Ўйлаймизки, бундай оммавий тадбирлар ташкилотчилари ушбу жиҳатларни инобатга олган ҳолда бу масалага жиддий ёндашадилар”, — дейилади вазирлик хабарида.\nТадбир ташкилотчилари таъкидлаганидек, барча сотиб олинган чипталар қайтарилиши мумкин.\nРУз Афғонистондаги Навоий мақбарасини қайта тиклашни режалаштирмоқда


Ижод, ибрат ва фикрат мактаби – HURRIYAT\nИжод, ибрат ва фикрат мактаби\n10 oy oldin behzod 69\nХХ аср тарих силсиласида инсоният бошига икки жаҳон урушини солган, бу билан ҳам кифояланмай, қанча-қанча халқлар ҳаётига турли қирғин ва балоларни ёғдирган аср бўлиб қолди. Шунинг баробарида, у ҳеч бир асрда кўрилмаган техника тараққиётига эришилган космик парвозлар давридир.\nБизнинг жафокаш халқимиз учун ХХ аср уч тузум – уч салтанат замони бўлди: аввалига чор Россияси истибдодини кечирган халқимиз яхши ҳаёт умидида унинг ўрнини зўрлик билан тортиб олган шўролар замонидан нажот кутиб яшади, маккор сиёсат асосига қурилган бу тузумдан ҳам рўшнолик кўрмагач, тўкила-тўкила, салкам бир юз ўттиз йиллик зулматдан сўнг асрнинг сўнгги ўн йиллигида озодлик деб аталмиш ёруғлик юзини кўрди.\nАтоқли шоир, драматург, олим, йирик давлат ва жамоат арбоби Ҳамид Олимжон дастлабки икки замон муҳитида яшади ва ижод қилди. 35 йил умрининг 9 йили ичида Жиззах қўзғолонига ва Октябрь инқилобига гувоҳ бўлди. Бу воқеалар бўлажак шоир қалбида ва руҳиятида бир-бирига қарама-қарши из қолдиргани, шубҳасиз.\nУстоз адабиётшунос олим Наим Каримов сингари фидойи ва заҳматкаш олимларимизнинг кўплаб илмий тадқиқотларига суянган ҳолда айта оламизки, қисқа умри давомида Ҳамид Олимжон ҳамиша халқ юрагига қулоқ тутиб яшади, бутун ижодини халқ руҳияти покланиши ва юксалишига бағишлади, ҳаётдан завқ олиб яшашга даъват этди.\nШоирнинг “Ўзбекистон”, “Жангчи Турсун”, “Роксананинг кўз ёшлари” каби асарлари эса унинг номини дунё шеърият мухлисларига танитди.\nЎзбекистон Қаҳрамони, халқ шоири Эркин Воҳидов ёзганидек, “Ҳамид Олимжон — ўзбек шеъриятида сира ўчмас из қолдирган шоир. Унинг лирикаси ҳали узоқ йиллар шеърий жўшқинликнинг, шавқ ва эҳтироснинг тимсоли бўлиб қолади. Ҳали кўп авлодлар унинг сатрларидан замонанинг ўтли нафасини туюб, халқнинг ҳур, бахтиёр овозини эшитади”.\nАдабиёт ҳамма замонларда халқ оғзаки ижодидан сув ичиб келган. Аммо Ҳамид Олимжон ижоди ва халқ оғзаки ижоди, яъни фольклор ришталари шу қадар мустаҳкам боғланган, шу қадар пишиқ ва бақувватки, бу ўзаро алоқадорлик ҳали янада чуқур таҳлил этиш учун асос бўла олади.\nҲамид Олимжон ўз вақтида ўзбек халқ достонларини халқ бахшиларидан ёзиб олишда ташаббускор ва ташкилотчи бўлган. Мисол учун, атоқли бахши Фозил Йўлдош ўғлидан ўттизга яқин достонлар ёзиб олинган. Жумладан, “Алпомиш” достони биринчи марта нашрга тайёрланиб, сўзбоши билан чоп этилган.\nҲамид Олимжоннинг халқ оғзаки ижодига бундай эътибори бежиз эмас. Шоирнинг бугунда ҳам деярли ҳар бир хонадонда ёд олган битта ўқувчиси бор. “Ўзбекистон” шеърида шундай сатрларни ўқиймиз:\nВодийларни яёв кезганда,\nБир ажиб ҳис бор эди манда..\nЧаппар уриб гуллаган боғин,\nЎпар эдим ватан тупроғин.\nОдамлардан тинглаб ҳикоя\nЎсар эди шоирда ғоя.\nДарёлардай куйлаб ўтардим,\nЭртакларга қулоқ тутардим.\n“Ойгул билан Бахтиёр” достонида эса шоир бизни яна гўзал эртаклар оламига етаклайди:\nКўп эртак эшитгандим,\nСўйлаб берарди бувим.\nЭсимда ўша дамлар:\nЎзи учар гиламлар,\nОйни уялтирган қош,\nЎт боғлаган қанотлар,\nБеқанот учган отлар…\nУшбу шалола каби қуйилиб келган қуйма сатрлар бахшиёна руҳи билан ҳар қандай ўқувчини ром этади, бамисоли сеҳрлаб қўяди.\nГап шундаки, Ҳамид Олимжон Қўшработда Эргаш Жуманбулбул ўғли, Нарпайда Ислом шоир Назар ўғли, Каттақўрғонда Муҳаммад Жомурод ўғли Пўлкан, Бахмалда ва Булунғурда Фозил Йўлдош ўғли каби достончилик мактабининг йирик вакиллари, халқ бахшилари дўмбира сайратиб, эшитган элни яйратиб ўтган заминда, таъбир жоиз бўлса, Зарафшон достончилик мактаби муҳитида улғайди. Пировардида, халқ руҳиятига чирмашиб кетган ўз адабий мактабига асос солди.\nХалқ достончилигига хос жўшқинлик, самимийлик, образларнинг жонли ва ҳаётийлиги, теранлиги ва тиниқлиги шоирнинг “Ойгул билан Бахтиёр”, “Семурғ” ёки “Паризод ва Бунёд”, “Зайнаб ва Омон” каби достонларида-ю ҳар бир шеърида ярқираб туради.\nБулоқ ўзи кўз очган тоғ, ўзи жилдираб оққан замин табиатини намоён этади. Шу тоғ бағрида кўмилган маъданларнинг рангидан ранг олиб, шу замин жамолига кўрк берган гиёҳларнинг бетакрор тоти-ю хуш бўйларидан муаттар бўлиб оқади. Ҳамид Олимжоннинг ижод булоғи халқ қалбидан сизиб чиққан. Халқ оғзаки ижодига чўмилган, беҳад тўйинган. Шу боис шоир илҳом булоғи бўлган жафокаш она халқини бахтли кўришни истайди. Одамлар руҳиятидаги ўша даврга хос муайян кўтаринкиликдан илҳомланган шоир Чор Россияси истибдоди замонида эзилган миллатини шўролар ваъда этган замонда афзал билиб, унинг эртанги кунига умид билан қарайди, романтик қарашлар таъсирида ижод қилади. Шунинг учун бўлса керак, “Шодликни куйлаганимнинг сабаби” деб номланган шеърида:\nШодлик йўлга бошлади мени,\nБахтиёрлик бўлди одатим,\nШоир бўлиб шодлик ва бахтни\nКуйламаклик зўр саодатим, —\nдея ёзади. Унинг бу сатрлари, бир томондан, халқнинг маънавий-руҳий эҳтиёжига мос бўлгани боис, иккинчи томондан, ижтимоий-сиёсий зарурат туфайли шоир ижоди тадқиқотчилари томонидан ўзига нисбатан “Бахт ва шодлик куйчиси” таърифи қўлланишига сабаб бўлди. Бизнингча, бахт ва шодлик мотиви шоир ижодида кўпроқ маънавий-руҳий эҳтиёж ифодаси экани тўғрироқ.\nДемоқчи бўлган гапимиз шуки, бадиий адабиёт ижтимоий-сиёсий зарурат нуқтаи назаридан эмас, балки маънавий-ахлоқий миссияни қандай адо этаётганига, бадиий маҳорат мезонларига кўра баҳоланиши жоиз. Бадиий сўзнинг маънавий-ахлоқий миссияси инсон қалбига, уни поклашга, равшан этишга қаратилган. Шу маънода, “Бахт ва шодлик куйчиси” иборасини шоир ижодининг маълум бир йўналишига нисбатан қўллаш ўринли.\nНегаки, халқ достончилиги анъаналари таъсири халқчиллик баробарида шоир ижодига мардона руҳ бахш этди. Шоирнинг “Танланган” асарлари”га киритилган шундай тўртлиги бор:\nЁв қўлига таслим ҳам бўлганим йўқ;\nЭрк деганнинг тилагида яшайман!\nАслида, бу тўртлик Ҳамид Олимжоннинг “Муқанна” деб номланган тарихий асаридан олинган. Бундай мардона сатрларни у замонларда фақат юраги ботир шоирларгина айта олган.\nБу ҳақда фикр юритган Ўзбекистон Қаҳрамони, халқ шоири Абдулла Орипов шундай деб ёзган эди: “Уруш даври бўлгани сабабли “Муқанна” каби асарларда озодлик туйғуси куйлангани учун ўша пайтларда муаллифга тегинишмади. Лекин кейинчалик шу руҳдаги “Жалолиддин Мангуберди” асарини ёзгани учун Мақсуд Шайхзода қатағонга учради. Балки Ҳамид Олимжон барвақт кўз юммаганида унинг бошига ҳам Шайхзоданинг куни тушарди”.\nҲақиқат шуки, шубҳасиз, бетакрор ва ўта халқчил бу нодир шеърият ўттиз беш ёшида қисматнинг бешафқат зарбасига учради. Бу ёғи энди тақдирнинг инояти эдими, Ҳамид Олимжон яратиб кетган адабий мактаб анъаналари унинг садоқатли умр йўлдоши, асл ўзбек аёлларига хос юксак ирода соҳиби бўлган Зулфияхоним ижодида давом этди. Атоқли шоирамизнинг қуйидаги сатрлари бунинг далилидир:\nПарвардигорнинг ўзи севган бандаларининг идроки ила кўрсатган марҳаматига қарангки, Президентимиз Шавкат Мирзиёев ташаббусига кўра, бугун адабиётимизнинг ёрқин сиймолари — Ҳамид Олимжон ва Зулфия ижоди, чинакам маънода, юксак ҳурмат ва эҳтиромга муносиб кўрилди. Жиззах шаҳри марказида Ҳамид Олимжон ва Зулфия хотирасига ажойиб ҳайкал ўрнатилди. Ҳозирги кунда уларнинг номи билан аталган хиёбон, ижод мактаби ва музей ишлаб турибди. Бу ва яна олти вилоятда, шунингдек, Қорақалпоғистон Республикаси ва Тошкент шаҳрида ташкил этилган атоқли адибларимиз номларидаги бундай ижод мактаблари ёш авлод учун ибрат мактаби бўлса, катталар учун фикрат, тафаккур мактаби вазифасини ўтаётир:\nҚани, мен ҳам бир дарахт бўлсам,\nКўксимдаги оташ гулхандан\nСонминг пушти чироқлар ёқиб,\nМатонатли ўриклар каби\nБаҳор йўлларини ёритсам!\nPrevious “Беш ташаббус – беш китоб” лойиҳаси асосида нашр этилган асарлар кенг оммага тақдим этилди\nNext Урф-одати бир-бирига яқин бўлган халқлармиз


Тарих сабоқлари: 23 ой ҳукм сурган мустақил давлат | www.ziyouz.uz\nБош саҳифа Илм ва фанТарихТарих сабоқлари: 23 ой ҳукм сурган мустақил давлат\nБу йил Озарбойжон тарихида муҳим сана – Озарбойжон Демократик Республикаси таъсис этилганининг 100 йиллиги кенг нишонланади.\nМамлакат раҳбари Илҳом Алиев фармонига кўра ушбу санага бағишлаб кўплаб тадбирлар ўтказилиши кўзда тутилган. Зеро, мутахассислар Озарбойжон Демократик Республикаси ташкил этилганини нафақат озарбойжон халқи, балки бутун ислом оламидаги муҳим воқеа деб баҳолаганлар.\nРусия империясининг парчаланиши мустамлака халқларига мустақил давлат тузиш имконини беради.\nОзарбойжон зиёлилари ХХ асрнинг 20-йилларида Русия империясида кучайиб бораётган демократик ўзгаришлар ва фуқаролик ҳуқуқлари учун курашда фаол иштирок этди. 1918 йил 28 майда Мамед Эмин Расулзода бошчилигидаги Озарбойжон Миллий Кенгаши Озарбойжон Демократик Республикаси ташкил этилганини эълон қилди. Бу тарихий воқеа Тбилиси шаҳрида рўй берди. Мамлакат пойтахти Боку арман гуруҳлари ва большевиклар назорати остида экани боис янги давлатнинг муваққат пойтахти сифатида Ганжа шаҳри танланди. 1918 йил 16 июнда Озарбойжон ҳукумати Тбилисидан Ганжага кўчиб ўтди.\nДавлатчилик мезонларига кўра, бу Шарқ халқлари орасида илк бор ташкил этилган парламент бошқарувига асосланган демократик республикалардан бири эди. (Бу ўринда 1917 йил ноябрда Туркистон халқлари Қўқон шаҳрида Мухторият эълон қилганини ҳам қайд этиш жоиз.)\nБу Озарбойжон давлатчилигининг қайта тикланиш куни эди. Зеро, мамлакат асрлар давомида Эрон, сўнгра Русия империяси бошқарувида бўлган.\nОзарбойжон Демократик Республикасининг Вазирлар Маҳкамасини Москва давлат университети битирувчиси, Давлат Думаси собиқ депутати Фатали Хон Искандар ўғли бошқарди.\nОзарбойжон тили давлат тили деб эълон қилинди. Айни чоқда, бошқа миллат ва элатларнинг ҳуқуқ ва манфаатлари қонунан ҳимоя қилинди.\nЯнги давлат сиёсий ва савдо-иқтисодий муносабатларни ривожлантиришга алоҳида эътибор қаратди.\nАммо Демократик Республика олдида оғир синовлар турар эди.\n1918 йил 12 июнда большевикларнинг Боку кенгашига қарашли қуролли кучлари Ганжага ҳужум бошлади. Озарбойжон ҳукумати ҳарбий ёрдам сўраб Туркияга мурожаат қилади. Бирлашган турк-озарбойжон қўшини қизил армияни тор-мор этади. 1918 йил 15 сентябрда турк-озарбойжон армияси Бокуга киради. Шаҳар республика пойтахти деб эълон қилинади.\n1918 йил 7 декабрда 97 аъзодан иборат Озарбойжон Демократик Республикаси парламенти иш бошлади. 1920 йил 11 январда Биринчи жаҳон урушининг ғолиблари бўлган иттифоқчи давлатлар кенгаши бир овоздан Озарбойжон мустақиллигини тан олади.\nАнглия, АҚШ, Франция, Италия, Швейцария ва Польша каби мамлакатларда мустақил давлатнинг дипломатик ваколатхоналарини очишга келишилди.\nТобора кучга тўлаётган қизил империя ёш демократик давлатни маҳв этиш учун пайт пойлаётган эди. 1920 йил апрелда қизил армия бўлинмалари Озарбойжонга бостириб кирди. 28 апрель куни пойтахт Боку ҳам қўлдан кетди.\nДемократик Республика бор-йўғи 23 ой яшаган бўлса-да, бутун дунёга Озарбойжон халқининг эркка, ҳурликка ташналигини намоён этди. Совет Иттифоқи парчалангач, 1991 йилда Озарбойжон ўз мустақиллигини қайта эълон қилди. Замонавий Озарбойжон раҳбарияти 1918 йилда таъсис этилган Демократик Республиканинг давлат рамзларини қайта тиклади.\n1992 йилдан бери Озарбойжонда 28 май Республика куни сифатида байрам қилинади. Ушбу сана бугун мамлакатнинг озодлик байрами сифатида кенг нишонланади.\n← Аввалги Аввалги Уйғун Рўзиев. Тавба (ҳикоя)\nКейинги → Кейинги: Муҳаммад Али. Амир Темур ва Йилдирим Боязид (эссе)


Таассуб, Такфир ва Барлавийлик 1-қисм\nТаассуб – бу сўз асли араб тилидан олинган бўлиб, маълум бир ғоя, фикр ёки мазҳабга кўр-кўрона эргашиш, қаттиқ берилиш, ғулув кетиш, ҳаддан ошиш ва шу билан бирга мухолиф томонга нисбатан адолатсизлик қилиш, унинг далилларини ҳисобга олмаслик,\nочиқ-ойдин хато, деб қатъий туриб олишга айтилади. Динда—ақидавий ва фиқҳий масалаларда таассубга берилиб мутаасиблик қилиш, динга алоқаси йўқ нарсани диндан деб кўрсатишга зўр бериб уриниш исломга ёт қабиҳ иллатдир.\nАллоҳ таоло Қуръони каримда шундай мазмунда хитоб қилади: “Эй аҳли китоблар! Динингизда ғулув кетманг (чегарадан чиқманг, ҳаддан ошманг) ва Аллоҳ таоло ҳақида фақатгина ҳақиқатни гапиринг”. (Нисо 171.) Мазкур ояти кариманинг тафсирида Алоуддин Бағдодий шундай дейди: “ғулув сўзи ҳаддан ошиш маъносида бўлиб, агар бу иш динда бўлса унинг ҳукми ҳаромдир”. (Тафсири хозин. 1/ж. 452/б).\nАнкабут сурасида эса шундай таълим берилган: “Сизлар аҳли китоблар билан фақат гўзал услубда мужодала қилинглар..” (Анкабут сураси 46 оят). Жалолуддин Суютий “Аддуррул мансур фит тафсир бил маъсур”да Мужоҳид роҳимаҳуллоҳнинг ушбу изоҳини келтиради: “гўзал услуб билан мужодала қилинг”, дегани бу—ёмон сўз айтсалар ҳам сизлар яхши сўз билан жавоб қилинглар—деганидир. (Аддуррул мансур фит тафсир бил маъсур. 11/ж. 558/б.)\nТакфир – бу сўз ҳам араб луғатига мансуб бўлиб, муқаддас байт – каъбани қиблам деб тан олган мусулмонни, муайян айбига кўра кофир деб эълон қилишга айтилади. Ислом шариатида ҳалолни ҳалол, ҳаромни ҳаром деб эътиқод қилган мўминларга куфр тамғасини ёпиштиришдан қаттиқ қайтарилган. Пайғамбаримиз соллаллоҳу алайҳи ва саллам: "кимки бир кишини куфр билан чақирса ёки "Аллоҳнинг душмани", деса, у эса шундай бўлмаса, куфр айтган одамнинг ўзига қайтади"—деб огоҳлантирганлар.\nБугунги кунда бутун дунё халқининг бошига ташвиш келтираётган дин ниқоби остидаги барча оқимлар шу икки маънавий ҳасталик—таассуб ва такфир балосига гирифтор бўлишган. Ўз ақидасига қаттиқ ёпишиб, фикрига мухолиф бўлганларни кофирга чиқариш оқибатида гуруҳдошларидан бошқа барча мусулмонларга қарши уруш эълон қилиш ва қурол кўтаришнинг негизида такфир ва таассуб балоси ётади.\nИслом тарихига назар ташлар эканмиз, аҳли сунна вал-жамоа ақидасида ҳамжиҳатлик билан эътиқод қилувчи тўрт мазҳаб—ҳанафий, моликий, шофеъий ва ҳанбалий мазҳабига мансуб барча мусулмонлар таассуб ва такфирдан ҳоли соғлом ақидада бўлиб келади.\nАҳли суннат раиси имом Абу Ҳанифа раҳматуллоҳи алайҳ шундай деганлар:\n“Биз ҳеч бир мусулмонни гуноҳи сабабли, гарчи у кабира бўлса ҳам, модомики ўша гуноҳни ҳалол ҳисобламас экан кофир демаймиз. Ва ундан иймон исмини ечиб ташламаймиз. Балки уни ҳақиқатан мўмин деб атаймиз. Киши кофир эмас балки фосиқ мўмин бўлиши мумкиндир!”.\nБу матн шарҳида Мулла Али Қори айтади: имом Абу Ҳанифа бу сўзларни қибла аҳлини, гарчи у аҳли бидъат бўлса ҳам кофирга ҳукм қилиш мумкин эмаслигига урғу бериш ниятида айтганлар. Имом Аҳмад ибн Ҳанбал айтардилар: “Бир нарсани вожиб ёки ҳаром дейиш, бировга савоб ёки азоб бериш, бировни кофир ёки фосиқ деб ҳукм қилиш Аллоҳнинг ишидир! Бу бизнинг ишимиз эмас. Биз фақат Аллоҳ ва унинг Расули ҳаром деганни ҳаром деймиз, ҳалол деганини ҳалол деймиз.\nШундай экан, мўмин таассуб ва такфирдан йироқ бўлиши, ундан ҳазар қилиши, бу маънавий ҳасталикка чалиниб қолган носоғлом ақида эгаларидан қаттиқ қочиши лозим бўлади. Зотан, бу икки иллат Ислом ҳамжамиятида доимо тафриқа ва улкан фитналарга омил бўлиб, мусулмонларнинг бир-бирларига қурол кўтаришларига сабаб бўлиши тарихдан ҳам, бугунги кун воқелигидан ҳам маълум.\nМинг афсуслар бўлсинки, охирги вақтларда бизнинг Ватанимизда ҳам такфир ва таассуб ҳасталигига чалинган айрим шахслар учраб турибди. Янада очиқроқ айтадиган бўлсак булар “БАРЛАВИЙ”лар оқими тарафдорлдаридир!\nШукрки, барлавийлар хозирча халқимизга нотаниш фирқа. Аслида нотаниш оқимлар ҳақида аҳолига маълумот беришнинг ўзи хатарли. Чунки ўша фирқага нисбатан кимлардадир қизиқиш пайдо бўлиб, уни ўрганиб шайтон васвасаси туфайли унга ўралашиб қолса, маълумот берганлар ўзлари билмаган ҳолда айни фирқа равнақига хизмат қилган бўлиб қолишади. Лекин шундай бўлса-да, бугун биз оммани барлавийлар ҳақида хабардор қилиб, унинг асл башарасини очиб беришга мажбурмиз. Акс ҳолда эртага кеч бўлиши мумкинга ўхшаб қолди. Чунки бизнинг диёрларда ҳам барлавийлик оқимига ихлосмандлар пайдо бўлиб, бу тоифа тарғиботчиларининг даъвати фаоллашиб қолгани сезилмоқда. Интернет кутубҳоналардан барлавийлик руҳида битилган адабиётларни олиб ўқиш ва тарқатиш ҳолатлари кузатилмоқда. Бошқа бузуқ оқим жарчилари сингари барлавийлар ҳам ижтимоий тармоқларда анча фаоллашиб кетишди. Агар улар кўпайса, юртимизда эндигина изга тушган диний ҳамжиҳатликка футур етиб, халқимиз ичида фитна ва ихтилофлар яна қайта жонланиш эҳтимолдан ҳоли эмас. Шу ташвишлар туфайли бу тоифа ҳақида қисқача маълумот беришга жазм қилдик. Аллоҳ ҳеч биримизни адаштирмасин!